
הכנסת העשרים
מושב שני
<פרוטוקול מס' 159>
מישיבת ועדת החוקה, חוק ומשפט
יום ראשון, י' באדר ב התשע"ו (20 במרץ 2016), שעה 15:00
<סדר היום:>
<הצעת חוק להעמקת גביית המסים והגברת האכיפה (הרתעה מפני הלבנת הון) (תיקוני חקיקה), התשע"ה-2015>
נכחו:

<חברי הוועדה:> 
ניסן סלומינסקי – היו"ר
זאב בנימין בגין

אורי מקלב

אוסאמה סעדי

נורית קורן

חברי הכנסת:
מיקי לוי
<מוזמנים:> 
	משה אשר
	–
	מנהל רשות המיסים, משרד האוצר

	רון חכם
	–
	סמנכ"ל בכיר חקירות ומודיעין, משרד האוצר

	חגי מזרחי
	–
	ממונה תחום איסור הלבנת הון רשות מיסים, משרד האוצר

	זאב ציגלברג
	–
	ממונה יחידת הסמים והלבנת הון רשות המיסים, משרד האוצר

	דורון סמיש
	–
	רכז ממשל ומנהל באגף תקציבים, משרד האוצר

	שלמה אסטרוגו
	–
	מנהל אגף א חקירות רשות המיסים, משרד האוצר

	גיא גולדמן
	–
	עוזר ראשי מחלקה משפטית רשות המיסים, משרד האוצר

	ניר אמסל
	–
	רפרנט ממשל ומנהל באגף תקציבים, משרד האוצר

	רבקה פיינר
	–
	סגן בכיר ליועץ המשפטי פלילי, משרד האוצר

	אמיר שטרן
	–
	סגן פ"ש ת"א 4, משרד האוצר

	לילך וגנר
	–
	יעוץ וחקיקה פלילי, משרד המשפטים

	ספי זינגר
	–
	עו"ד, משרד המשפטים

	אריאל גד סעד
	–
	ראש חוליית מודיעין כלכלי, המשרד לבטחון פנים

	לירון קורן
	–
	קמ"ד מדור מטה אכיפה כלכלית, המשרד לבטחון פנים

	יהודה שפר
	–
	המשנה לפרקליט המדינה אכיפה כלכלית, פרקליטות המדינה

	אלעד פנחס
	–
	פרקליט, פרקליטות המדינה

	איריס שמואלי
	–
	מיסוי וכלכלה, פרקליטות המדינה

	שלומית ווגמן
	–
	ראשת הרשות לאיסור הלבנת הון, הרשות לאיסור הלבנת הון

	ניצן וולקן
	–
	מחלקה משפטית, הרשות לאיסור הלבנת הון

	אסתר חודרה
	–
	הרשות לאיסור הלבנת הון

	ג'ק בלנגה
	–
	יו"ר ועדת המסים, לשכת רואי החשבון בישראל

	עדי גרינבאום
	–
	יועמ"ש, לשכת רואי החשבון בישראל

	אורי גולדמן
	–
	חבר פורום, לשכת עורכי הדין

	אורי קצובר
	–
	עו"ד, ממונה על החקיקה, לשכת עורכי הדיו

	צבי פרידמן
	–
	יו"ר ועדת המיסוי, לשכת הארגונים העצמאיים לישראל


לרשימת השדלנים שנכחו בדיון – ראו בקישור זה.

<ייעוץ משפטי: >
אלעזר שטרן
<מנהל/ת הוועדה:>
אסף פרידמן
<רישום פרלמנטרי:>
יפעת קדם
<הצעת חוק להעמקת גביית המסים והגברת האכיפה (הרתעה מפני הלבנת הון) (תיקוני חקיקה), התשע"ה-2015>
<היו"ר ניסן סלומינסקי:>
רבותיי, צהריים טובים. קיימנו הרבה מאד דיונים. המתווים כבר נסגרו, אבל תמיד יש עוד. המגמה שלי היא  לסיים ולהצביע היום, אבל זה תלוי גם בכם. עד היום כל אחד נלחם על קוצו של יוד, עכשיו הגיע הזמן שכל אחד טיפה יתכופף. יש את מה שסוכם שעליו אנחנו לא חוזרים. אנחנו צריכים לסכם כמה נקודות. 

<אלעזר שטרן:>
לילך הסבה את תשומת ליבי לגבי משהו מהדיון הקודם על המע"מ. הסיכום של היושב-ראש היה 480 ל-4 שנים, אתם כתבתם 450. אני רק מסב את תשומת הלב.

<היו"ר ניסן סלומינסקי:>
היו לנו שתי נקודות בפעם הקודמת שטיפלנו בהן. נקודה אחת זה הנושא של הנסיבות המיוחדות. את הנושא של התחכום פירטנו. אנחנו צריכים לקבוע שם סכום, כי אמרנו שגם בתחכום צריך שיהיה סכום. אם בעל המכולת הוא מאוד מתוחכם ועל 20 אלף שקל הוא תחכם, אני לא חושב שאנחנו רוצים להגיע לשם. דיברנו על זה שהתחכום יהיה 50%, נדמה לי, מהשנתי.
<אלעזר שטרן:>
רבע מה-4 שנתי.

<היו"ר ניסן סלומינסקי:>
כמה זה יוצא?

<לילך וגנר:>
625 אלף במס הכנסה, 120 אלף במע"מ. 

<היו"ר ניסן סלומינסקי:>
זה  הרבה?

<משה אשר:>
זה רף מאוד גבוה. זה לא מכולת.

<היו"ר ניסן סלומינסקי:>
אם זה בתחכום, אז הסכום צריך להיות יותר נמוך ממה שקורה כשהוא מעלים בלי תחכום. איך אתם רוצים שנעשה את התחכום, מוגבל בזמן או לא מוגבל בזמן? אם לא מוגבל בזמן, תשאירו את זה כך, וזה יכול להתפרס על יותר.
את הנושא של ההתמשכות הורדנו. הגענו לנושא של המקרקעין. פה יהודה ניסה להסביר, אבל לא הצליח. אני לא הצלחתי לדעת בדיוק על מה, כי בכל הדוגמאות זה לא היה. בואו תגידו למה אתם מתכוונים, כדי שנדע  אם זה ייכנס או לא ייכנס. 

<גיא גולדמן:>
הוועדה ביקשה להקל יותר עם אנשים פרטיים שיש להם עסקה פעם בהרבה זמן והשמיטו מכירות או רכישות בסכום מסוים. החלטנו שרק השמטה של מכירה או רכישה בסכום של מיליון וחצי ומעלה תיכנס לסיפור של הלבנת הון.

<היו"ר ניסן סלומינסקי:>
באיזו סיטואציה, תנו לי להבין.

<גיא גולדמן:>
אמרת בדיון הקודם שאתה יכול להבין מישהו שמנמיך עסקאות באופן חד-פעמי. 
<היו"ר ניסן סלומינסקי:>
לא אמרתי שאני יכול להבין. אמרתי שזה דבר חמור, אבל בזה העלמת מס מטפלת, לא צריכים בשביל זה הלבנת הון.
<גיא גולדמן:>
נכון, אז החלטנו שרק השמטה ממיליון וחצי שקלים תיכנס לסיפור של הלבנת הון. 

<היו"ר ניסן סלומינסקי:>
אנחנו מדברים על מס שבח?
<משה אשר:>
לא משנה.

<היו"ר ניסן סלומינסקי:>
מה עוד יש?

<משה אשר:>
מס רכישה. 

<היו"ר ניסן סלומינסקי:>
נניח שאדם קנה את הדירה שלו ב-2 מיליון, מכר ב-4 מיליון, והוא מספר לכם שהוא מכר אותה ב-3 מיליון.
<משה אשר:>
ב-2.5, כי הוא קיבל מתחת לשולחן מיליון וחצי שקל במזומן שהוא לא הכניס לעסקה. זו דירה שהייתה חייבת במס. 

<אורי מקלב (יהדות התורה):>
רק בעסקאות של עשרות מיליונים זה יכול להיות.

<היו"ר ניסן סלומינסקי:>
בעסקאות קטנות קשה לי להאמין. 

<אלעזר שטרן:>
מה המשמעות של ערך המס בסכום כזה?
<משה אשר:>
מס השבח זה 25%.
<אלעזר שטרן:>
זאת אומרת, 375 אלף שקלים. אם מישהו השמיט מיליון וחצי, המשמעות היא - -  

<משה אשר:>
מהמיליון וחצי שקל העלמה.
<אורי מקלב (יהדות התורה):>
הוא צריך לשלם 25% מס שבח מערך הקרקע.  

<משה אשר:>
נניח שהאדם קנה קרקע ב-3 מיליון, הוא מוכר אותה ב-5 מיליון, אבל הוא מדווח לרשות המסים שהוא מכר רק ב-3.5 וחצי מיליון. יש לנו הפרש אל מול ה-5 מיליון של מיליון וחצי שקלים במזומן. מה המס שהוא חסך פה? 25% מהסכום הזה, שזה מס שבח בצד של המוכר. הקונה קונה 5% מההפרש הזה, שזה מס רכישה.  

<היו"ר ניסן סלומינסקי:>
מה קורה במצבים שאין דיווח?
<יהודה שפר:>
זה צריך לחול בכל מקרה. 

<היו"ר ניסן סלומינסקי:>
בפרטים כוזבים?

<יהודה שפר:>
בפרטים כוזבים ובמצב שעסקה לא דווחה זה יחול מהשקל הראשון.
<היו"ר ניסן סלומינסקי:>
איפה זה בא לידי ביטוי? זה בא פה לידי ביטוי?

<ג'ק בלנגה:>
גם פה, וגם בחוק מס שבח. 

<היו"ר ניסן סלומינסקי:>
בוא תגיד לנו מה המקרה. 
<משה אשר:>
יש פרטים שהם פחות דרמטיים, יש פרטים שהם יותר דרמטיים. 

<היו"ר ניסן סלומינסקי:>
בוא תגיד לנו את כל מה שכתוב פה.

<ג'ק בלנגה:>
בסעיף קטן (ב) כתוב: "עבירת המס כללה מסירת פרטים כוזבים". האם מישהו שדיווח שזו דירת מגרים ובסוף התברר שזו רק מעטפת - -? 

<משה אשר:>
לא היינו רוצים להתייחס לתיק שעכשיו נמצא על סדר היום הציבורי. 
<ג'ק בלנגה:>
זו דוגמה.

<משה אשר:>
זה לא נכון להתייחס לזה בוועדה הזאת. זה לא הוגן. 

<היו"ר ניסן סלומינסקי:>
תן דוגמה אחרת.

<יהודה שפר:>
במקרה בו נמסר פרט שקרי לגבי זהות הרוכש או המוכר או במקרה שבכלל אין דיווח, לא צריכה להיות שום הגנה. זה ברור. 
<היו"ר ניסן סלומינסקי:>
את זה קיבלתי.

<ג'ק בלנגה:>
בן אדם שרשם שהוא לא תבע פחת, הוא רשם את כל המחיר מלא, זה פרט כוזב? זאת דוגמה אחת. דוגמה אחרת היא של דירה שהושכרה לעסק, אבל הוא כותב שכל השנים היא הושכרה למגורים ומבקש לראות אותה כדירת מגורים מזכה. זה פרט כוזב?
<היו"ר ניסן סלומינסקי:>
דיווחים מהסוג הזה זה לא מה שאנחנו מתכוונים, אלא אם כן הדיווחים האלה יכולים להגיע לסכום שדיברנו עליו קודם.
<ג'ק בלנגה:>
פה אין סכום.

<היו"ר ניסן סלומינסקי:>
איך אנחנו מחזירים את זה רק למה שאמרתם?

<אלעזר שטרן:>
משאירים רק את סעיף קטן (א).

<היו"ר ניסן סלומינסקי:>
מה כתוב בסעיף קטן (א)?

<אלעזר שטרן:>
זה המיליון וחצי.

<היו"ר ניסן סלומינסקי:>
מה לגבי אדם שבכלל לא רשם או שיקר בזהות?

<אלעזר שטרן:>
שיוסיפו פה את השמטת השווי או את אי הדיווח על המכירה.

<משה אשר:>
סממנים שנוגעים לאופי הנמכר. 

<ג'ק בלנגה:>
למה זו עבירת הלבנת הון? אם 50% מהפרטים נכונים ו-50% מהפרטים לא נכונים, מה זה קשור להלבנת הון? זו עבירת מס מובהקת. למה צריך להכניס אותה לכאן?
<היו"ר ניסן סלומינסקי:>
סעיף קטן (ב) נותן לנו להכניס להלבנת הון דברים שאנחנו לא מתכוונים אליהם. מה שאתם אומרים  בעל-פה זה בסדר, רק תכניסו בחוק את מה שאתם אומרים, לא דוגמאות שג'ק נותן.
<משה אשר:>
ננסה לראות איך אפשר לנסח את זה, כי המציאות עולה על כל דמיון. להתחיל לעשות רשימה - - 
<אלעזר שטרן:>
לא רשימה, אפשר בסעיף קטן (א) להכניס את העניין של אי דיווח.
<משה אשר:>
על אי דיווח דיברנו. אי דיווח זה ברור.
<ספי זינגר:>
אי דיווח צריך להיות בפנים.
<היו"ר ניסן סלומינסקי:>
את זה אמרנו. גם שינוי בשמות של האנשים.
<אלעזר שטרן:>
זה לא סעיף קטן (ב). זה לא מסירת פרטים כוזבים, זה אי דיווח על העיסקה.

<ספי זינגר:>
את אי הדיווח על העיסקה צריך לחדד בניסוח.
<היו"ר ניסן סלומינסקי:>
תנו ניסוח שמבטא את שני האלמנטים שאמרתם, שזה או שהוא לא מדווח על העיסקה, או שהשמות של אלה שעשו את העיסקה - - 
<משה אשר:>
השמות זה פריט אחד. 
<היו"ר ניסן סלומינסקי:>
אם אתה משאיר את זה כמו שזה עכשיו זה מביא אותנו למקרים שאנחנו לא רוצים שיהיו בפנים. 
<משה אשר:>
נחשוב על זה. 

<ג'ק בלנגה:>
אני מציע לכם לרשום בסעיף קטן (א) את המילים "זכות במקרקעין", או "זכות באיגוד מקרקעין".

<אלעזר שטרן:>
חשוב העיקרון, את הניסוח נמצא אחרי זה. זה מתייחס רק למצב של אי דיווח על עיסקה.
<היו"ר ניסן סלומינסקי:>
או מירמה של השמות. 

<משה אשר:>
נניח שמכרתי קרקע אבל אני אומר שמכרתי דירה. על דירה יש פטור. יש לזה השלכות מאוד משמעותיות.
<אלעזר שטרן:>
להרבה דברים יש השלכות, אבל לא כל דבר נכנס להיות עבירת מקור.

<משה אשר:>
זה דיווח כוזב שהוא משמעותי, כי זה משליך אחרי זה על כל המיסוי. זו דרמה גדולה. 

<ג'ק בלנגה:>
תכניס אותו לבית סוהר.
<אלעזר שטרן:>
גם לסעיף 220 של דיווח כוזב נכנס דיווח כוזב עם תנאים מסוימים, עם סף מסוים. גם לדיווח הכוזב יש סף מסוים. 

<משה אשר:>
אם רשמת שהדירה היא בקומה עשירית ובסוף היא בקומה תשיעית, אני אגיד שזה לא קשור, אבל אם רשמת שזו דירה ולמעשה זה בניין מסחרי זה כן קשור, כי זה משליך עכשיו על הכל.
<אלעזר שטרן:>
מה זה שונה מ-220?
<היו"ר ניסן סלומינסקי:>
לגבי כל הדיווחים האלה קבענו שאם זה בא לידי ביטוי בסכום זה יכול להיכנס, אם זה לא בא לידי ביטוי בסכום זה צריך להיות או כשיש אי דיווח טוטאלי על העיסקה, או כשמדווחים שמשה מכר ליהודה במקום - - 
<משה אשר:>
זהות הנכס הנמכר.
<היו"ר ניסן סלומינסקי:>
זהות המוכרים.

<משה אשר:>
זהות הצדדים לעיסקה זה בסדר, אבל זהות הנכס לנמכר גם חייב להיות.
<אורי מקלב (יהדות התורה):>
זהות העיסקה.

<משה אשר:>
זהות העיסקה גם בסדר.

<אורי מקלב (יהדות התורה):>
אם זו מכירה של קבוצת רכישה או קבלן.

<משה אשר:>
זהות העיסקה, זהות הנכס הנמכר.
<אורי מקלב (יהדות התורה):>
אתה אמרת שהכלל הראשון לעבודה צריך להיות הסכום. 

<היו"ר ניסן סלומינסקי:>
אם הוא לא מדווח על העיסקה זה הון שחור.

<אורי גולדמן:>
זה לא הלבנת הון.

<אורי מקלב (יהדות התורה):>
אתה צריך לראות מה היקף העיסקה, אתה לא יכול לקחת רק את זהות העיסקה.
<היו"ר ניסן סלומינסקי:>
לקחתי שני דברים. אם אדם מוכר משהו מתחת לשולחן, זאת אומרת, הוא לא מדווח על העיסקה, להערכתי זה הון שחור. 

<אורי מקלב (יהדות התורה):>
אתה אומר שאם הוא לא כתב זה מאוד חמור, אבל מה אם במקום 10 מיליון הוא כתב 8 וחצי מיליון. זה לא נורא?
<היו"ר ניסן סלומינסקי:>
יש לפחות עיסקה, אתה יכול לבדוק אותה. פה אין לך כלום. אם אדם דיווח על עיסקה, רק הוריד במחירים, בשביל זה הם נמצאים, הם יכולים לבדוק את זה. אם אדם לא דיווח בכלל על העיסקה, עשה הכל מתחת לשולחן, זה, להערכתי, הרבה יותר חמור.

<קריאה:>
בכל סכום.

<היו"ר ניסן סלומינסקי:>
גם העניין של אי דיווח השמות בצורה נכונה זו דרך להלבנת נכסים. לגבי שאר הדוגמאות אני לא מסכים. אם במקום דירת מגורים שהוא מכר הוא כותב משהו אחר, את זה אתם יכולים לבדוק, שם הסכום ייכנס, יראו את הסכום שבו הוא ניסה לרמות. בשני המקרים האלה, שזה אי דיווח או מסירת שמות לא נכונה, זו לא בעיה של סכום, זו עיסקה של הון שחור.

<אלעזר שטרן:>
אדוני היושב-ראש, אם אנחנו מקבילים את זה למה שהחלטת עליו ב-220 בפקודת מס הכנסה, הרי שגם שם, בסעיף  220, יש כמה חלופות. חלק מהחלופות זה אי דיווח בכלל, חלק מהחלופות זה דיווח כוזב. גם שם יש את שתי החלופות. אלו אותן שתי חלופות. בשתי החלופות האלו קבעת סכום.
<היו"ר ניסן סלומינסקי:>
ממש לא. אם אדם יש לו עסק שהוא לא דיווח עליו אז יש יכולת לבדוק את זה. אתה בודק כמה הוא שיקר בסכום.
<אלעזר שטרן:>
ומה אם לא יודעים שקיים בכלל עסק, את כל העסק שלו הוא עושה בשחור? זה כמו שפה הוא מכר את הדירה בלי שיודעים על העיסקה. 

<אורי גולדמן:>
הוא לא יקבל אישורי מיסים, הנכס לא יעבור על שמו.

<ספי זינגר:>
השאלה בסוף היא כמה זה אופייני. 
<אלעזר שטרן:>
יש לכם נתונים כמה מקרים כאלה קורים מתחת לרדאר? כמה נפוץ שאנשים מוכרים דירות ולא מגיעים לטאבו? איך עושים דבר כזה?
<אורי גולדמן:>
איזו הלבנה יש פה?

<זאב בנימין בגין (הליכוד):>
איך הוא מממש את הזכויות שלו?
<יהודה שפר:>
ציינתי בישיבה הקודמת שזה קרה לא פעם ולא פעמיים בשנים האחרונות. 

<אלעזר שטרן:>
יש לכם נתונים יותר מדויקים מאשר "לא פעם ולא פעמיים"?

<יהודה שפר:>
ציינתי שקרה לנו כמה וכמה פעמים שבסקטורים מסוימים, במהלך חקירות של ארגוני פשיעה חמורה נתקלנו בסכומי מזומן ענקיים. במהלך החקירה התברר שהם היו של עסקאות מקרקעין שלא דווחו כלל. יש מקרקעין לא מוסדרים שהתבצעו בהם עסקאות בלי דיווח, מתחת לרדאר. מכאן באה לנו המחשבה להכניס את סעיף 98(ג). אלה מקרים אמיתיים שקרו.
<אורי מקלב (יהדות התורה):>
אבל לא בכל סכום. 

<זאב בנימין בגין (הליכוד):>
איך הוא יכול למכור אחרי זה? מה הערך של הדירה כשהיא לא מדווחת? 

<אורי גולדמן:>
אין לו אישורי מיסים.

<קריאה:>
אדוני היושב-ראש, זה קרה רק בנצרת.

<זאב בנימין בגין (הליכוד):>
מישהו צריך בסוף לממש.
<משה אשר:>
הוא גר שם.

<היו"ר ניסן סלומינסקי:>
יש מקומות בארץ שזה דור אחרי דור הולך. אני רוצה להגיע בסוף לאלה שמתעסקים בהון השחור, לא רוצה להגיע לאחרים. הדרך שלי להגיע להון השחור זה כשמדובר בסכומים גבוהים, או כשמדובר בפעולות שהן אופייניות להון השחור. אם נעשתה עיסקה בקרקע או בבית בלי רישום ובלי לדווח זה אשכרה הון שחור.
<אורי מקלב (יהדות התורה):>
זה אתה רוצה מהשקל הראשון? 

<היו"ר ניסן סלומינסקי:>
אני לא יודע אם מהשקל הראשון, אבל על זה אני לא שם גבול.  

<אורי מקלב (יהדות התורה):>
זה לא מציאותי.
<היו"ר ניסן סלומינסקי:>
על  50 אלף שקל זה לא חל. הם אומרים לך שכשהם תפסו הון שחור וניסו לראות איך הוא התגלגל, הם ראו שזה נובע מהעסקאות האלו. 

<אורי מקלב (יהדות התורה):>
נניח שלאדם היה מחסן לפני 20 שנה ושכן בא אליו ואמר לו: קח 2000,3000 דולר ותמכור לי את המחסן כי אתה ממילא לא משתמש בו.  לפי מה שאתה אומר זה הלבנת הון. 

<היו"ר ניסן סלומינסקי:>
מה פתאום.

<אורי גולדמן:>
אם ההון נשאר שחור, איך הוא מולבן? הוא נשאר שחור, כי הנכס לא עובר.

<אורי מקלב (יהדות התורה):>
אתה אומר שכל עיסקת מקרקעין שלא נרשמה בכלל, לא משנה מה היקפה, תהיה הלבנת הון. 
<היו"ר ניסן סלומינסקי:>
כדי להגיע להון שחור, וזה מה שאני רוצה, יש שני מישורים. מישור אחד - הסכומים שעליהם דיברנו ואותם גמרנו. מישור שני - פעולה. אם אנחנו מרגישים שיש פה משהו שקשור לארגוני פשע, אז אין לנו את העניין של סכומים, אפילו סכום קטן נכנס. פה, ברגע שאני רואה שמישהו עוסק בקרקע או בבית שהוא לא רושם את העיסקה בכוונה זה הון שחור. אין לי הסבר אחר לזה. אני לא אומר כאן סכום. אם מדובר ב-5000 שקל של מחסן - לא זו הכוונה. תנסחו את זה בצורה כזאת שיהיה לנו ברור על מה אנחנו מדברים. לי זה ברור, אבל אני לא רוצה שיממשו את זה דווקא על אותו אחד שמכר את המחסן שיש לו ליד הבית או את הקרוואן שיש לו ב-5000 שקלים.
<ספי זינגר:>
ההצעה שלנו היא לקבוע רשימה סגורה.
<אורי מקלב (יהדות התורה):>
זה נכון גם לגבי אדם שקונה כל עיסקה ומעלים מס. אתה הולך דווקא למקרקעין שיש לגביו רישומים. 

<היו"ר ניסן סלומינסקי:>
הם מספרים לך שיש מקומות ששם אין רישומים, זה עובר מדור לדור, כולם עובדים עם הון שחור דרך הקרקע.

<זאב בנימין בגין (הליכוד):>
אם אתה לא רוצה שמחסן ייכנס בעניין הזה, אז (א) ו-(ב) צריכים להיות תנאים מצטברים.

<ספי זינגר:>
אנחנו נגביל את אי הדיווח לרשימה סגורה שאומרת אי דיווח בכלל לעיסקה, דיווח כוזב של זהות הצדדים, של זהות הנכס או של התאריך.
<היו"ר ניסן סלומינסקי:>
על זהות הנכס והתאריך אני לא בטוח.
<ספי זינגר:>
בשביל לפתור את בעיית המחסן מדברים על שווי נכס שהוא מעל 100 אלף שקלים. אני רוצה להסביר למה  זהות הנכס והתאריך זה כן משהו שנכון שייכנס. כמו שהיושב-ראש אמר, או שמדברים על סכום מאוד גבוה, או שמדברים על פעולה. למכור נכס א' ולהגיד שמכרתי נכס ב' - - 

<היו"ר ניסן סלומינסקי:>
מכרתי דירה, אבל אמרתי שזה משהו מסחרי. 
<משה אשר:>
הפוך.
<היו"ר ניסן סלומינסקי:>
זו עבירה. אם ההפרש בין הדיווח למציאות עולה על הסכום שאנחנו מדברים עליו זאת הלבנת הון. אם לא, למה זה מיוחד, מה זה מסמן? זה מסמן שאדם שיש לו ורוצה להרוויח קצת מעלים משהו. זה לא מסמן לי הון שחור.
<קריאה:>
אם רשמת דירת מגורים התחמקת מכל המס.
<היו"ר ניסן סלומינסקי:>
כמה שווה כל מה שהרווחת מהעניין?
<קריאה:>
כל המס שהיית צריך לשלם. דירת מגורים היא דירה עם פטור. 

<היו"ר ניסן סלומינסקי:>
כמה כסף זה חוסך לאיש? כמה הוא מרמה אתכם? זה לא הון שחור. פה אתה צריך להסתכל על הסכום. אם הסכום עונה על הקריטריון שלנו הוא נכנס להלבנת הון, אם לא, הוא לא נכנס. הפעולה הזאת היא לא פעולה שאופיינית להון שחור, היא אופיינית לאדם שרוצה להרוויח. קבענו פה סכומים כמו בכל העלמה רגילה. זה לא אופייני. זה שהוא לא רושם בכלל זה כן אופייני. כאן ייכנס סכום.  ל-100 אלף אני מסכים, אבל רק בתנאי שזו פעולה אופיינית להון השחור. בהלבנת הון אני מדבר על זהות הצדדים ועל כך שהוא לא רשם בכלל. 
<משה אשר:>
מה לגבי התאריך?

<היו"ר ניסן סלומינסקי:>
מה נותן לי התאריך? הוא הרוויח קצת כסף. אם הכסף שהוא גנב מכם זה מעל הסכום זה נכנס,  אם לא, אז לא, זו גניבה רגילה, לא הון שחור.

<משה אשר:>
תשאיר לנו את זהות הנכס.
<היו"ר ניסן סלומינסקי:>
מה נותן לך זהות הנכס? למה זהות הנכס מכניסה אותך להון שחור? 

<משה אשר:>
היא משפיעה על המיסוי. 

<היו"ר ניסן סלומינסקי:>
אם כתוצאה מזה שהוא רימה בזהות הנכס הוא גנב מכם סכום מסוים - -
<משה אשר:>
מקודם דיברנו על הנמכת השווי. זה משהו אחר.
<היו"ר ניסן סלומינסקי:>
אם לאדם היה עסק שהוא מכר כדירת מגורים כדי להרוויח את העניין של המיסוי, הפעולה הזאת היא לא פעולה שמצביעה על הון שחור, זה מצביע על מישהו שרצה להרוויח קצת כסף. אם מה שהוא גנב מכם או העלים עולה על הסכום שדיברנו עליו קודם, הוא ייכנס להלבנה, אבל אם לא, הוא לא ייכנס. זו לא פעולה שמציינת. 
<משה אשר:>
יש קטגוריות שונות. הקטגוריה הייתה שהוא השמיט משווי המכירה מיליון וחצי שקל. נניח שיש לי קרקע שהשווי שלה 5 מיליון שקלים או 4 מיליון שקלים. אני אומר שזה לא קרקע. אני אמנם מציין את הסכום של 4,5 מיליון שקל, אבל אני אומר שזה לא קרקע, זו דירה. באותה שנייה זה הופך את זה מעולם חייב לעולם פטור. 
<היו"ר ניסן סלומינסקי:>
כמה כתוצאה מזה הוא גנב, בכמה הוא רימה אתכם?
<משה אשר:>
מקסימום 25% מהסכום. 
<היו"ר ניסן סלומינסקי:>
כמה זה?

<משה אשר:>
זה לא יושב עכשיו בשום מקום.
<היו"ר ניסן סלומינסקי:>
הפונקציה פה היא בכמה הוא גנב אתכם. קבענו קודם סכומים. אם זה נכנס לסכומים האלה – טוב, אם לא, אז לא.
<זאב בנימין בגין (הליכוד):>
שיהיו תנאים מצטברים

<משה אשר:>
הצעת הפשרה של משרד המשפטים אומרת שתהיה זהות על נכס ששוויו מעל 2 מיליון שקלים.
<היו"ר ניסן סלומינסקי:>
לא הבנתי בכמה הוא מרמה אתכם.
<משה אשר:>
הוא אומר שזו דירה, כאשר זו בכלל לא דירה. פה הבעיה. 
<היו"ר ניסן סלומינסקי:>
זה צריך להיות כמו שדיברנו קודם בהעלמות, שקבענו שלמעלה מסכום מסוים מי שמשקר אתכם ייכנס לתחום של הלבנת הון. אמרנו שאם הכסף הזה קשור לארגוני פשע זה הון שחור, אנחנו לא קובעים סכום. אותו דבר אני עושה פה. אותה אנלוגיה אני עושה פה. קבענו שבעסקאות מעל סכום מסוים זה ייחשב הלבנה. הוספנו שבסוג מסוים של עסקאות שבהן זה נראה הון שחור יהיה סכום קטן מאוד של 100 אלף. מה ייחשב כפעולה בהון שחור? אם הוא לא מדווח בכלל על העסקה, או שיש בעיה בזהות של האנשים. שאר הדברים שאמרת זה לא הון שחור.
<משה אשר:>
זה בורח לך.
<היו"ר ניסן סלומינסקי:>
שם זה לא הון שחור. שם זה תלוי בגודל הסכום, שזו העלמת מס.
<ספי זינגר:>
הסכום שאתה מדבר עליו הוא סכום העיסקה?
<היו"ר ניסן סלומינסקי:>
אותו סכום שדיברנו עליו קודם.
<ספי זינגר:>
זה סכום העיסקה. פה נכתוב את סכום המס.
<היו"ר ניסן סלומינסקי:>
תכתוב בשניהם את אותו דבר. בחלק הראשון סיכמנו על אם הוא השמיט סכום של מעל מיליון וחצי מהדיווח.  

<ג'ק בלנגה:>
זה דירות וכל סכום במקרקעין. 

<היו"ר ניסן סלומינסקי:>
כמו שראינו בסעיף הקודם שיש דבר שהוא קשור להון שחור בלי הגבלה של סכום, למשל אם הכסף קשור לארגוני הפשיעה, כך יהיה גם פה. אם הוא מעלים לגמרי את העיסקה, אז בדרך כזו  זורם הון שחור. גם אם הוא לא ציין את השמות הנכונים של האנשים, הוא נכנס בגדר הון שחור. אלה שני הדברים שאותם אני מחריג ואומר שהם הון שחור. כדי שלא יהיה מקרה כזה אמרנו, ובתנאי שזה לא יהיה מעל 100 אלף שקל.
<ג'ק בלנגה:>
שני הדברים חופפים.

<אלעזר שטרן:>
שווי הנכס או שווי המס?
<היו"ר ניסן סלומינסקי:>
שווי הנכס. 
<אורי מקלב (יהדות התורה):>
אדוני היושב-ראש, אמרת שאת מי שלא מדווח על העיסקה אתה לא מכניס להעלמת מס אלא להון שחור. 

<היו"ר ניסן סלומינסקי:>
אמת.

<אורי מקלב (יהדות התורה):>
מה ההבדל בין מקרקעין לבין מי שלא מדווח על  עיסקה של בקבוקים ריקים, על עיסקה של מזגנים או על עיסקה בחקלאות? מה ההבדל בין כל העסקאות שיש במשק ונכנסות בגדר של  העלמת מס, לבין עבירת המקרקעין? אם הייתה מכת מדינה בעניין מקרקעין, יכולת לומר: אני רוצה את המקרה הזה להחריג כי זה הפך למכת מדינה, אבל המקרים הכי חריגים בהעלמת רישום או באי דיווח על עיסקה זה דווקא במקרקעין, משום שאם אתה לא רושם אין לך בעלות, אין לך שום זכויות. המקרים הכי חריגים יכולים להיות של משפחות פשע שבין כה וכה נכנסות. 

<היו"ר ניסן סלומינסקי:>
איפה זה נכנס? 

<אורי מקלב (יהדות התורה):>
עובדה שאף אחד לא יכול היה לתת לך עד לרגע זה דוגמה אחת. 

<היו"ר ניסן סלומינסקי:>
נניח שלאדם יש מחסן ליד הבית שהוא מוכר.
<אורי מקלב (יהדות התורה):>
מחסן של הדירה שלו.
<היו"ר ניסן סלומינסקי:>
על דברים כאלה אף אחד לא מדבר. יהודה ומשה, אני מבין מכם שכשבדקתם את הנושא של העוסקים בהון השחור, מצאתם שחלק מההון השחור מתגלגל כתוצאה מעסקאות כאלו של קרקעות של נרשמו. 
<משה אשר:>
נכון. 

<היו"ר ניסן סלומינסקי:>
רק את זה אני מכניס.

<אורי מקלב (יהדות התורה):>
מה ההבדל בין עסקאות בנדל"ן לעסקאות במסחר?
<היו"ר ניסן סלומינסקי:>
את האדם שיש לו עסק ומעלים מס הם יכולים לבדוק כי יש עסק. אם הוא שיקר, יכולים לבדוק אם הוא העלים או לא.
<אלעזר שטרן:>
עדיין קבעת לו סכום.
<אורי מקלב (יהדות התורה):>
מה אם הוא מכר אבטיחים ולא דיווח לך על העיסקה הזאת? מה ההבדל? הוא גבה מיליון שקל על העיסקה ולא דיווח. אם ישבו בעוד שנתיים באיזו אוניברסיטה וישאלו את המרצה מה ההבדל, הוא יגיד שהוא לא יודע להסביר.
<היו"ר ניסן סלומינסקי:>
אם יקראו לי, אני אדע להסביר בטוב טעם את ההבדל.
<אורי מקלב (יהדות התורה):>
מה ההבדל בין עיסקת מקרקעין שלא מדווחת בכלל, לבין כל עסקה אחרת, נניח מזגנים, שלא מדווחת? 

<היו"ר ניסן סלומינסקי:>
מה יש למי שמוכר מזגנים, יש לו עסק?

<אורי מקלב (יהדות התורה):>
יש לו מפעל. הוא לקח מיליון מזגנים ומכר אותם.
<היו"ר ניסן סלומינסקי:>
הם יודעים לבדוק מה המפעל הזה עושה, כמה הוא רימה. הם יכולים לבדוק כי יש משהו. אם הם בודקים ומוצאים שהוא רימה מעל סכום מסוים, הוא ייכנס, ואם פחות מסכום מסוים, הוא עבר על עבירה של העלמת מס שהיא עבירה מספיק חמורה. על מקרקעין ועל דברים שבכלל לא דווח הם לא יודעים. זה בדרך כלל הכל שחור.  

<אורי מקלב (יהדות התורה):>
זה בדיוק הפוך. דווקא קרקע אי אפשר להעלים, כי הקרקע נמצאת. במזגנים אף אחד לא יודע שום דבר.
<היו"ר ניסן סלומינסקי:>
הם אומרים לך שזה קיים בהון שחור.

<אורי מקלב (יהדות התורה):>
ההון השחור נמצא בכל מקום.
<זאב בנימין בגין (הליכוד):>
הם אמרו שזה קיים.

<היו"ר ניסן סלומינסקי:>
הם אמרו שהם מצאו בהון השחור חלק - -

<זאב בנימין בגין (הליכוד):>
איזה חלק? לא מספיק להגיד שיש חלק. השאלה אם זה עניין שהוא תדיר.
<שלומית ווגמן:>
מבחינת הערכת הסיכונים של מדינת ישראל שאנחנו שוקדים עליה בימים אלה – הממצאים אינם סופיים - אחד התחומים עם הסיכון המשמעותי ביותר זה תחום הנדל"ן. ברשות לאיסור הלבנת הון אנחנו רואים מיליארדים של שקלים.  אני לא רוצה לנקוב כרגע בסכום קונקרטי. 
<זאב בנימין בגין (הליכוד):>
את לא צריכה, מיליארדים זה הרבה.

<שלומית ווגמן:>
מיליארדים שגופים פיננסים מדווחים לנו על פעולות בהלבנת הון בתחום הנדל"ן. ללא ספק זה תחום שהוא בסיכון גבוה ביותר בישראל.

<היו"ר ניסן סלומינסקי:>
את זה סיימנו. מה שנשאר לנו זה הנושא של החזקה.
<אלעזר שטרן:>
זו נקודה שכבר עלתה בדיון הראשון. 
<היו"ר ניסן סלומינסקי:>
יש כאן שתי נקודות.

<אלעזר שטרן:>
נקודה אחת היא החזקה. אם נצרף את ההגדרה הרחבה של מה מוגדר כפעולה ברכוש, שזה כולל גם את הפעולה של ההחזקה עם העבירה הפלילית שהניבה את הרווח וגם את עבירת ההלבנה, שזה קבע בית המשפט שזה אותה עבירה, זה מוביל למצב שבו האדם שהעלים מס, בכל הסייגים שקבענו פה, יהפוך להיות מלבין הון. ברוב המכריע של המקרים אותם יסודות שמקיימים את העבירה הפלילית של עבירת המס גם מקיימים את היסודות של עבירת ההלבנה. הוא מחזיק את זה, יש כוונה של הסתרה, שזה סעיף 3(א), או יש מודעות, שזה בסעיף 4. אחת הנקודות המשמעותיות הבולטות פה זה הנושא הזה של החזקה, שבו מעלים המס מחזיק את הכסף. הוא לא עושה פעילות פיננסית נוספת בכסף. בדרך כלל הכסף נמצא בידיים של האדם שמעלים מס. מרגע שהוא רושם תרשומת כוזבת או לא מדווח על הכנסות, הכסף נשאר אצלו בידיים. אם אנחנו נחיל את מה שיש היום בחוק על הדבר הזה, התוצאה תהיה שכל אדם שמעלים מס אוטומטית או כמעט ברוב המכריע של המקרים ייהפך להיות מלבין הון בלי שהוא יעשה דבר נוסף. דפוס הפעילות של העלמת מס הוא כזה שבדרך כלל האדם מחזיק את הכסף אצלו, בין אם פיזית, בין אם בחשבון הבנק שלו. הכסף נמצא ברשותו. אם נחשיב החזקה של הכסף שהועלם כעבירה של הלבנת הון, כל עבריין מס, גם אם הוא לא עשה פעולה נוספת, יהיה מלבין הון, לכן יש מקום לסייג את הדבר הזה. אני לא מדבר על מצב בו ראובן העלים מס והוא שם את הכסף אצל שמעון שיחזיק לו את זה. לא על זה אני מדבר, כי אז האדם שהעלים מס עשה פעולה, הוא העביר את הכסף. הוא עשה איזו שהיא פעילות נוספת של הסתרה. אם ראובן הוא זה שהעלים את המס אבל הכסף נמצא אצלו מתחת למזרון או בחשבון הבנק בלי שהוא עשה שום דבר עם זה, מה שמכונה "הלבנה עצמית", דבר כזה, לפי העצה שאני מציע לוועדה, צריך להיות מסויג. צריך לבוא ולומר שפעילות כזאת לא תיחשב כפעילות של הלבנת הון, כי אחרת התוצאה תהיה שכמעט כל מעלים מס ייחשב מלבין הון.
<היו"ר ניסן סלומינסקי:>
אני רוצה להסביר את הדברים כדי שנבין על מה אנחנו מדברים. נניח לאדם שהעלים מס יש את הכסף ביד. אם הוא שם את הכסף בבית מתחת למזרון, במקרר, לא חשוב איפה, זה נקרא שהאדם העלים מס. הוא עוד לא עשה שום פעולה נוספת כדי להלבין אותו. אותו דבר אם אדם שהכסף שהוא העלים נמצא אצלו בחשבון. הוא היה צריך לדווח על הכספים אבל לא דיווח. יש כסף שנשאר בחשבון, הוא לא עשה איתו שום דבר. 
<משה אשר:>
מה אם החשבון הוא בחו"ל?
<היו"ר ניסן סלומינסקי:>
אם הכסף נשאר בחשבון, הוא לא עשה שום פעולה איתו, אז הוא עשה פעולה אחת של העלמת מס. אם זה נמצא בחשבון או נמצא אצלו בבית והוא לא דיווח עליו זה לא ייקרא הלבנה. מתי זה כן הלבנה? ברגע שעם הכסף שיש לו בבית הוא עשה פעולה נוספת. 

<ג'ק בלנגה:>
כל שימוש בכסף הוא הלבנה. גם אם הוא שילם משכורות זו הלבנה. כל מה שהוא יעשה זה הלבנה.

<אוסאמה סעדי (הרשימה המשותפת):>
אלעזר עשה הבחנה אחרת. 
<היו"ר ניסן סלומינסקי:>
הוא עשה את אותה הבחנה.

<אוסאמה סעדי (הרשימה המשותפת):>
הוא אמר שעצם ההחזקה היא לא הלבנת הון, אבל אם הוא מעביר את זה לחשבון אחר זה כבר נחשב להלבנת הון.
<היו"ר ניסן סלומינסקי:>
אמרתי את אותו דבר.

<אוסאמה סעדי (הרשימה המשותפת):>
אתה אומר שאם הוא מעביר מהמזרון לחשבון שלו זאת פעולה. אני חושב שזאת אותה החזקה.
<היו"ר ניסן סלומינסקי:>
שנינו אומרים אותו דבר. אם יש לו  20,30 אלף שקל מהעלמת מס שהוא משאיר בבית זו לא הלבנת הון. אם זה נמצא בחשבון שלו זו העלמת מס. לעומת זאת, אם מהחשבון הוא לוקח את הכסף ומעביר לחשבון אחר, הוא עשה פעולת הלבנה. אם מהבית שלו הוא לקח את הכסף ושם בחשבון בנק - -
<אורי מקלב (יהדות התורה):>
שלו?

<היו"ר ניסן סלומינסקי:>
בטח שלו.

<אורי מקלב (יהדות התורה):>
זה עדיין בתוך המתחם שלו. מה קורה אם הוא קנה מזה?
<משה אשר:>
מה אם חשבון הבנק שלו נמצא בחו"ל?
<היו"ר ניסן סלומינסקי:>
אני לא מדבר על חו"ל.

<אוסאמה סעדי (הרשימה המשותפת):>
השאלה אם יש פעולה נוספת מעבר להחזקה. אם הוא לקח את זה ונתן את זה בייפוי כוח למישהו אחר, או עשה פעילות לחו"ל - -
<היו"ר ניסן סלומינסקי:>
זה כבר תחכום. אם הוא הלך וקנה עם הכסף הזה רכב או קנה דירה זה כבר הלבנה. זו פעולה  נוספת של העלמה של הכסף.
<משה אשר:>
זה בדיוק ההלבנה.
<אורי מקלב (יהדות התורה):>
זה הפוך, הוא באיזה שהוא מקום "מטהר" את ההלבנה.  מה זו העלמת מס?
<היו"ר ניסן סלומינסקי:>
אם מישהו הכניס לו את הכסף לחשבון והוא לא מדווח על הכסף הזה זו העלמת מס, לא מעבר לזה, כי הוא לא עשה כלום. אם הוא ייקח את הכסף הזה ויעביר את זה לחשבון אחר זו הלבנה.

<אורי מקלב (יהדות התורה):>
זה של עצמו.
<אוסאמה סעדי (הרשימה המשותפת):>
מה אם הוא העביר את הכסף מהבית לחשבון שלו?
<היו"ר ניסן סלומינסקי:>
זה גם הלבנת הון.
<אוסאמה סעדי (הרשימה המשותפת):>
לא.

<אלעזר שטרן:>
יש כמה עבירות של הלבנת הון. השוני ביניהן הוא היסוד הנפשי של האדם. בית המשפט העליון כבר פירש ואמר את הדבר הבא: תשמעו, הצורך ביסוד נפשי של העבירה החמורה בסעיף 3(א), של המטרה להסתיר היא לא זהה לאותה הסתרה שאדם רוצה להסתיר את הפעילות העבריינית שלו, צריך פה איזה משהו נוסף. ההסתרה של עבירת הלבנת ההון היא לא הסתרה של הפעילות העבריינית, כי כל עבריין מנסה להסתיר את העבירה שהוא עשה, צריך איזה משהו נוסף, כאשר המשהו הנוסף הזה זו פעילות נוספת.
<אורי מקלב (יהדות התורה):>
בצורה משמעותית. אם הוא מעביר מכיס לכיס או מעביר מחליפה אחת לחליפה אחרת זה נחשב הלבנת הון?
<משה אשר:>
זו בדיוק הלבנה, כי הוא מטשטש את העקבות. 

<היו"ר ניסן סלומינסקי:>
זה לא הלבנה.

<אורי מקלב (יהדות התורה):>
הוא העביר מהמזרון למקרר או מהמקרר למזרון. 

<היו"ר ניסן סלומינסקי:>
זו לא הלבנה.

<אורי מקלב (יהדות התורה):>
אם הוא מעביר את הכסף מהמזרון לחשבון הבנק שלו זה אותו דבר. 
<אלעזר שטרן:>
גם כשאדם שגנב כסף או סחר בסמים והרוויח כסף, מחזיק את הכסף הזה במזרון, הרי שלא מדובר על זה שאפשר לראות שהייתה כוונה להסתיר במובן של סעיף 3(א). 
<אורי מקלב (יהדות התורה):>
אפילו בעבירות של סמים?
<אלעזר שטרן:>
כן, איך שאני רואה את זה. זה לא משנה מה העבירה. זה רלוונטי לגבי כל העבירות. 

<אורי מקלב (יהדות התורה):>
אין עסקאות שזה חמור יותר, כמו למשל בעבירת סמים?
<לילך וגנר:>
לא. עבירות המקור מפורטות בתוספת הראשונה.   

<אלעזר שטרן:>
בעבירות המס הדבר הזה יותר בולט, כי דפוסי הפעולה של עבירות המס מאוד קרובות לדפוסי הפעילות של הלבנת הון. אני מציע להוסיף את הסייג הבא: החזקה בלבד של הרכוש האסור על ידי מי שביצע את העבירה, לא על ידי אדם שלישי, לא תהיה פעולה ברכוש לעניין סעיפים 3 ו-4.  

<יהודה שפר:>
גם בסמים, גם בסחר בנשים.
<אלעזר שטרן:>
ההיגיון תקף בכל המקרים האלה. בנושא של עבירות מס הדבר הזה בולט בצורה יותר חזקה ויותר משמעותית. 
<יהודה שפר:>
מה שאתה מקריא לא רק קשור לעבירות מס.

<אלעזר שטרן:>
נכון, מה שאני מקריא לא רק קשור לעבירות מס, הוא קשור לכל הדברים, כי ההיגיון הוא אותו היגיון בכל עבירות המקור. הוא חזק יותר, משמעותי יותר ותקף יותר בעבירות המס, אבל הוא לא נכון רק לגבי עבירות המס. 
<לילך וגנר:>
הסייג שמוצע פה כעת נוגע לכלל עבירות המקור, הוא משנה את תפישות היסוד של חוק איסור הלבנת הון. זאת הצעה שלא מקובלת עלינו. היא יכולה לפגוע בכמה רבדים בחקיקה הישראלית ובתפישה של החקיקה הזאת באמנות בינלאומיות. סעיפים 3 ו-4 הם סעיפים כלליים של הלבנת הון. כפי שציין יהודה לא אחת, הם מיושמים כרגע עם ההגדרה הרחבה של פעולה ברכוש. עם זאת, לא נתקלנו בטענות שהיישום של הוראות חוק איסור הלבנות הון לגבי כל עבירות המקור האחרות בנושא של החזקה היה בעייתי. נטען שמדיניות יכולה להשתנות. אנחנו הצענו לפתור את הנושא הכללי של החזקה בהנחיות. הצענו נוסח של הנחיות שמטפל בדיוק בנושא הזה וגם מתייחס לייחודיות של עבירות המס שבהן התופעה היא לא החזקה אלא התמזגות. אלו שתי תופעות שונות. גם לכך נתנו מענה בהנחיות. הסכמנו להוסיף להנחיות את אותה פסקה שהציע אלעזר לגבי פסק דין בלס בנושא של התמזגות. באמצעות הטיפול הזה וההנחיות, הן בדרישה לערך מוגן נוסף והן בהנחיה ספציפית לגבי החזקה בכלל העבירות ותופעת ההתמזגות בעבירות המס, ניתן לזה מענה. אני מיד אקריא את הפסקאות הרלוונטיות.
<אלעזר שטרן:>
זה רק לגבי סעיף 4, לא לגבי סעיף 3.
<לילך וגנר:>
כשיש כוונה מיוחדת להסתיר את הרכוש זה לא צריך לחול לגבי זה. 

<אלעזר שטרן:>
גם את סעיף 4 סייגתם בהרבה מאוד סייגים.
<לילך וגנר:>
יכול להיות שהוועדה תגיע למסקנה שההנחיה שלנו לא מספיק טובה, אבל זה הפתרון שאנחנו מציעים. זה מושכלות יסוד של חוק איסור הלבנת הון. שכרנו, כמו שאמר יהודה, יצא בהפסדנו אם נכין סעיף כללי שמסייג את כל עבירות המקור כעת מהנושא הזה של החזקה. במדינות אחרות זה לא קיים. אם זה קיים זה יוצר בעיות מאוד מאוד קשות לגבי הסטנדרטים בינלאומיים. אני אקריא את ההנחיות הספציפיות שבחרנו לטפל בבעיה הזאת באמצעותן. אני מבקש שהוועדה תתרשם אם הפתרון שהצענו הוא פתרון טוב או לא טוב. 

ראשית, התייחסנו למדיניות התביעה בהגשת כתב אישום. ככלל, הגשת כתב אישום בעבירה של הלבנת הון דורשת פגיעה בערך מוגן נוסף פרט לעבירת המקור. זו כבר המדיניות שלנו בפועל, אין לנו שום בעיה לעגן את זה בהנחיות שמדברות על מה הוא הערך הנפגע. הפגיעה בערך מוגן בחוק איסור הלבנת הון עשויה לבוא לידי ביטוי בהסתרה והסוואה של הכספים נשוא עבירות המס, מיקומם, זהות הבעלים האמיתי שלהם ועוד. הדבר יכול לבוא לידי ביטוי, למשל, בהפקדת כספי המס שהועלמו לחשבונות על שם אנשים אחרים, לחשבונות בחו"ל, שימוש באנשי קש או בחברות קש, הקמת ישויות משפטיות  מורכבות, ניצול המערכת הפיננסית או העסקית לצורך הסוואת מקור הרכוש, ערבובם בעסק אחר ועוד. 
בית המשפט העליון בעניין בלס הכיר בכך שחוק איסור הלבנת הון אינו מחייב נתק בין עבירת המקור ההופכת את הרכוש לרכוש אסור, לבין פעולת ההסתרה וההסוואה של אותו רכב המהווה עבירות הלבנת הון לפי החוק. ואולם, במקרים של "התמזגות" בין עבירת המקור לעבירת הלבנת ההון, יש מקום להוסיף לכתב האישום אישום נפרד בעבירה של הלבנת הון, רק אם קיימת פגיעה בערך מוגן נוסף. לפיכך, על אף שהגדרת "פעולה ברכוש" כוללת החזקה  - ראו סעיף 1 לחוק איסור הלבנת הון – אין ככלל מקום להגיש כתב אישום בעבירה לפי סעיף 4 לחוק נגד מבצע עבירת המקור, בגין עצם החזקת הרכוש, למעט במקרים חריגים, באישור פרקליט מחוז, לדוגמא: א. כאשר החזקת הרכוש בוצעה בנסיבות שיש בהן משום פעולות הסתרה מובהקת. ב. כאשר עבירת המקור נעשתה בזיקה לארגון פשיעה, קשורה למימון טרור או לעבירה בדרגת חומרה מיוחדת אחרת. ג. כאשר האופן שבו הוחזק הרכוש מקשה על שיוכו לעבריין שביצע את עבירת המקור, למשל כאשר ההחזקה מבוצעת יחד עם אחר. ד. כאשר לא ניתן להעמיד לדין בעבירה המקור, למשל בשל התיישנות, אי כשירות לעמידה לדין וכו'.

בנוגע לעבירות מס כעבירת מקור שאינה קשורה לרכוש אסור אחר, אין ככלל מקום להגיש כתב אישום בעבירה לפי סעיף 4 לחוק נגד מעלים המס כאשר הפעולה ברכוש של מעלים המס מתמצית בהמשך החזקת ההכנסה שהועלמה בחשבון הבנק בישראל על שם מי שהפיק את ההכנסה, או על שם העסק שלו, והכל בכפוף לסיגים המפורטים בסעיף 3. 

מדיניות הפרקליטות הינה ככלל שלא להעמיד לדין בעבירה לפי סעיף 4 לחוק איסור הלבנת הון בגין "פעולה ברכוש" שעשה אדם, מקום שמדובר ברכוש אסור שמקורו עבירות מס בלבד ושאחרת היה רכוש לגיטימי, והפעולה הינה שימוש ברכוש זה לצריכה עצמית. יובהר כי הדברים אמורים במקום שהפעולה אינה פוגעת באפשרות לאתר את המקור של הרכוש האסור. 

<אוסאמה סעדי (הרשימה המשותפת):>
זה פסק דין בלס?
<אלעזר שטרן:>
יש הבדלים גדולים מאוד.

<לילך וגנר:>
פסק דין בלס מדבר על תהליך של התמזגות. 

<אוסאמה סעדי (הרשימה המשותפת):>
מה שהקראת זה מפסק דין בלס?

<לילך וגנר:>
אנחנו לקחנו את הפסקה שנוגעת לפסק דין בלס ולפרשנות של הפסיקה. אגב, אחרי פסק דין בלס יש פסק דין נוסף מהחודש האחרון, שחוזר על הנושא הזה של התמזגות לגבי כלל עבירות הלבנת ההון וקובע את הפרמטרים בעניין הזה. אנחנו לא רוצים לשנות את הפסיקה לגבי הפרשנות של עבירות הלבנת הון בגלל הוספת עבירות מס כעבירות  מקור, לכן, לטעמנו, הטיפול ההולם לעניין הזה הוא בהנחיות, כפי שציינתי. 
<אלעזר שטרן:>
הבעיה היא שההנחיות לא כוללות את סעיף 3. יש הרבה הסתייגויות שאין להן מקום.  

<היו"ר ניסן סלומינסקי:>
הכנסת אותנו להרבה דברים בבת אחת.
<אוסאמה סעדי (הרשימה המשותפת):>
למה להסתפק רק בהנחיות? את אומרת שאם זו רק החזקה בלי שום דבר נוסף אז לא מגישים כתב אישום בנפרד. אני לא רוצה להשאיר את זה רק להנחיות. 

<לילך וגנר:>
אנחנו הבהרנו את הנזק שיכול להיגרם לחוק הקיים.

<אורי מקלב (יהדות התורה):>
בכל מה שקשור לעבירות מקור, כמו סחר בנשים, כמו סמים זה לא ייכנס, שאר הדברים ייכנסו.

<היו"ר ניסן סלומינסקי:>
מה ייכנס?

<אורי מקלב (יהדות התורה):>
אם היה משהו שלא יצא מרשותו - -
<היו"ר ניסן סלומינסקי:>
השאלה מה זה "לא יצא מרשותו". 

<אורי מקלב (יהדות התורה):>
כל פעולה לגורם שני נקרא שזה עדיין ברשותו, גם אם הוא קנה רכב על שמו, גם אם הוא הכניס לבנק. 
<היו"ר ניסן סלומינסקי:>
במפורש לא. זה ממש אנטי הלבנת הון הכי גדולה.
<אורי מקלב (יהדות התורה):>
חוץ לארץ זה משהו אחר.
<משה אשר:>
החשבון על שמו שם.

<אורי מקלב (יהדות התורה):>
נקודת ההנחה שבחו"ל זה לא על שמו. 

<היו"ר ניסן סלומינסקי:>
אם הוא לוקח את הכסף הזה וקונה מכונית או משהו אחר זה לא הלבנת הון? 
<אורי מקלב (יהדות התורה):>
לא.

<היו"ר ניסן סלומינסקי:>
אז מה זה?

<אורי מקלב (יהדות התורה):>
העלמת מס.

<היו"ר ניסן סלומינסקי:>
אז מה זה כן הלבנת הון?

<אורי מקלב (יהדות התורה):>
מה ההבדל אם הוא לוקח את הכסף הזה ומוציא אותו על הימורים, שאז אני מבין שזה לא נקרא הלבנת הון  - -?
<היו"ר ניסן סלומינסקי:>
לא אמרתי את זה על הימורים. על הימורים אני צריך לחשוב. יכול להיות שהימורים זה גם כן.
<אורי מקלב (יהדות התורה):>
אם הוא קנה  גלידות בכסף הזה, מה הבעיה? 
<היו"ר ניסן סלומינסקי:>
אם אדם עשה פעולה נוספת אחרי שיש לו את הכסף זו הלבנה. 

<אורי מקלב (יהדות התורה):>
נניח שאדם קונה רכב או דירה בכסף הזה. כששואלים אותו - תגיד לי, מאיפה הבאת את הכסף - -  

<אורי גולדמן:>
נכון, המקור נשאר שחור.
<אורי מקלב (יהדות התורה):>
הוא לא הרוויח את הכסף. מה זה אומר שהוא שם את הכסף מתחת למזרון? שהוא יכול לבזבז את זה. זה נקרא העלמת מס רגילה.

<ג'ק בלנגה:>
אם מישהו העלים כסף וקנה - - 
<אוסאמה סעדי (הרשימה המשותפת):>
יש את פסק דין בלס. כשאני קורא מה שכתוב, אני רואה שמדברים שם על ערכים מוגנים. ברגע שהוא לא העביר את הכסף והוא לא עשה שום פעולה אחרת זה אותו ערך מוגן.
<היו"ר ניסן סלומינסקי:>
הוא קנה בכסף הזה מכונית. זה האבא של ההלבנה.
<אוסאמה סעדי (הרשימה המשותפת):>
כשיבוא משה וישאל אותו מאיזה כסף הוא קנה, הוא יצטרך להסביר את זה.
<משה אשר:>
כל הרעיון הוא לקחת את הכסף ולהסוות את המקורות שלו, אם לקנות אוטו, למכור אוטו, לקנות נדל"ן, למכור נדל"ן. זאת בדיוק ההלבנה. זה המצב היום.
<שלומית ווגמן:>
הספרות הבינלאומית וכל התפישה של ההלבנה מדברת על שלבים של ריבוד והטמעת הנכסים. ככל שאדם מבצע יותר ויותר פעולות בכספים, קשה להתחקות אחר המקור שלהם. חלק ניכר מהדוגמאות הינם הלבנת הון, שיש לי את הכספים ואני עושה איתם פעולה.  

<אורי מקלב (יהדות התורה):>
מה זה נקרא העלמת מס?
<משה אשר:>
קיבלת כסף מהלקוח אבל לא רשמת אותו בספרים.
<אורי מקלב (יהדות התורה):>
אם אדם ייצר 120 מוצרים ודיווח רק על 100, מה זה נקרא? 

<היו"ר ניסן סלומינסקי:>
זה העלמת מס.
<אורי מקלב (יהדות התורה):>
מה הוא עשה עם הכסף?

<היו"ר ניסן סלומינסקי:>
תלוי.

<משה אשר:>
אם הוא שם את זה בבית ולא נגע בו - - 

<אורי מקלב (יהדות התורה):>
אם מישהו קנה רכב זה רק לטובתכם. 

<היו"ר ניסן סלומינסקי:>
ככל שהוא לוקח את הכסף והופך אותו ללגיטימי, אם על ידי קניית דירה, קניית מכונית או קנייה לבת זו הלבנה. אורי, אני ממש לא מצליח להבין אותך. 
<אלעזר שטרן:>
יש פה שתי סוגיות שקצת מתערבבות. יש סוגיה אחת של החזקה, מה קורה אם האדם שהעלים מס לא עושה כלום עם הכסף חוץ מלהחזיק. זו סוגיה אחת, שאליה הצעתי משהו מסוים. יש סוגיה אחרת שהעלה חבר הכנסת מקלב, שהיא סוגיית הצריכה. אני משתמש בכסף לצריכה עצמית. אני לא מסתיר את הכסף, אני משתמש בו. זה יכול להיות מנעד מאוד רחב של מקרים. זה יכול להיות מצב, כמו שאדוני אמר, ללכת ולקנות עם הכסף הזה גלידות, וזה יכול להיות מצב של לקנות 5 דירות ולרשום דירה אחת על שם זה, דירה אחת על שם זה ודירה אחת על שם זה. אלו שתי סוגיות אנליטיות שונות. יש את הסוגיה של ההחזקה ואת הסוגיה של הצריכה.  

<יהודה שפר:>
חבר הכנסת מקלב, לקחנו את ההערות של הוועדה מאוד ברצינות ויישמנו אותן לתוך הנחיות שאנחנו מתכוונים לקיימן ככתבן, כלשונן וכרוחן, כפי שאנחנו מקיימים תמיד הנחיות. צריך לתת את הקרדיט לכך שבמשך 16 שנים שהפעלנו את החוק הזה, השתמשנו בעניין של עצם ההחזקה במקרה וחצי. כשהשתמשנו בזה זה היה נגד סוחר נשים או סוחר סמים. היו כמה מקרים בודדים. בדרך כלל גם יש פעילות מעבר לזה. הכללים הבינלאומיים באמנות שאנחנו חתומים עליהם -אמנת פלרמו, אמנת וינה, כללי FATF -  דורשים שני סוגי פגיעה בערכים המוגנים. סוג אחד זה עצם השימוש ברכוש האסור, כולל החזקה. דרך אגב, זה כבר 60 שנה בחקיקה הישראלית, בסעיף 411 – קבלת נכסים שהושגו בפשע. סעיף 220 לפקודת מס הכנסה הוא גם פשע, לכן אם אתה מחזיק כספים שאתה יודע שהם הושגו בפשע, אתה עובר עבירה לפי חוק העונשין.
<זאב בנימין בגין (הליכוד):>
תעשה את זה לפי חוק העונשין, למה אתה צריך את ההלבנה?
<יהודה שפר:>
כשבאו נציגי FATF לפני שנתיים והכניסו אותנו לרשימה שחורה, נפנפנו והראינו להם את סעיף 411. הם אמרו לנו: לא, זה ניסוח מאוד מצומצם, מאוד טכני, אנחנו רוצים סעיף הלבנת הון כמו כל המדינות, אין שום סיבה שישראל תהיה מצורעת, תהיה מדינה שונה. הם הכתיבו לנו להגדיר בחוק שלנו שני סוגי עבירות: עבירה לפי סעיף 3 ועבירה לפי סעיף 4. לפי סעיף 3 זה כאשר אתה מחזיק רכוש בידיעה שהוא אסור ומבצע פעולות הסתרה, וסעיף 4, כאשר אתה משתמש ברכוש, כולל כשאתה מחזיק. הכתיבו לנו את זה. הבנקים הגיעו לכאן וטענו שחונקים אותם. הוועדה הנכבדה הזאת, בלחץ של הבנקים חוקקה את חוק איסור הלבנת הון. הערכים המוגנים הנוספים האלה, גם של החזקת רכוש אסור, גם של שימוש וגם של הסתרה, הם ערכים מוגנים שישראל במסגרת מחויבותה לקהילה הבינלאומית מחויבת להם. לפני 3 שנים בא ה-FATF ואמר שגם עבירות מס צריך. הוועדה ביקשה מאיתנו לתת משקל לעניין המיוחד שהבנו שמקורו הוא רכוש לגיטימי, לכן ניסחנו את ההנחיות האלו. אני חושב שהן נותנות מענה מלא. כאשר מדובר בהסתרה, אלעזר, אין שום סיבה לתת שום הנחה. כאשר בן אדם לוקח רכוש אסור ומבצע ביודעין, בכוונת מכוון, שאפשר להוכיח אותה במשפט פלילי, הסתרה, אז - -   

<אלעזר שטרן:>
עוד לא הבנתי מה הוא עשה.
<יהודה שפר:>
הדגשנו שצריך להתבצע אקט נוסף. בעקבות ההערה של אלעזר הכנסנו ציטוט מפסק דין בלס, כדי שיובן שאנחנו לא מתכוונים שזה יהיה משולב זה בזה או בחפיפה מלאה, אלא שמבצעים אקט נוסף ונפרד של הסתרה לאחר שבוצעה עבירת המס. 
<זאב בנימין בגין (הליכוד):>
תכתוב את זה.
<יהודה שפר:>
כתבנו. 
<זאב בנימין בגין (הליכוד):>
בחוק.

<יהודה שפר:>
אם נכתוב את כל הדבר הזה בחוק ניצור פגיעה בעבירות המקור האחרות. 

<זאב בנימין בגין (הליכוד):>
נייחד את זה להעלמות מס.  

<יהודה שפר:>
אנחנו  עוסקים בטקסט הפשוט. ההנחיות הם פירוט שאנחנו פועלים על פיו. במציאות המשפטית של היום, חבר הכנסת בגין, כל אימת שהפרקליטות סוטה מההנחיות, היא צריכה להסביר לבית משפט, יש תקנה מן הצדק. הנחיות זה לא מילה ריקה, זה כלי משפטי. הטקסט עצמו ברור וחד. אנחנו לקחנו את הדברים של הוועדה מאוד ברצינות. הנחינו את עצמנו כך שכאשר מדובר באדם עצמו שהעלים את המס, אנחנו לא נייחס לו הלבנת הון רק עבור ההחזקה עצמה. אם הוא מבצע פעולה נוספת ברכוש - - 
<אלעזר שטרן:>
הוא לא עשה פעולה נוספת, הוא רק החזיק. 
<יהודה שפר:>
אם לא, אז הוא לא נכנס לסעיף 3(א).

<אלעזר שטרן:>
מה הבעיה לכתוב את זה? אם הוא רק שם את זה מתחת למזרון בכוונה להסתיר את זה, האם זו עבירה לפי 3(א)?

<לילך וגנר:>
איך נוכיח כוונה להסתיר?

<זאב בנימין בגין (הליכוד):>
על אי פעולה.

<לילך וגנר:>
ממילא הדוגמה שאתה נותן היא תיאורטית גרידא. 
<אלעזר שטרן:>
אם היא תיאורטית, מה הבעיה לכתוב את זה?

<לילך וגנר:>
זה הוכיח את הכוונה שלו להסתיר פעולות מסוימות שהוא טרם הספיק לבצע.
<אלעזר שטרן:>
את מסכימה לעיקרון. אם זה לא מציאותי, מה איכפת לכם לכתוב את זה?

<היו"ר ניסן סלומינסקי:>
יש כאן שני דברים שהתערבבו אחד עם השני. אני רוצה לדבר קודם על ההחזקה, אחר כך על הצריכה. כל זמן שאדם מחזיק את הכסף שהוא מעל בו, הוא נשאר בגדר מי שעבר על העלמת מס בלבד. ברגע שהוא עשה פעולה נוספת, הוא נכנס למסגרת של ההלבנה.
<שלומית ווגמן:>
עם כוונה להסתיר.
<היו"ר ניסן סלומינסקי:>
כן.

<יהודה שפר:>
זה ככלל מקובל?

<אלעזר שטרן:>
זה גם על סעיף 3, לא רק על סעיף 4 כמו שכתבתם. 

<היו"ר ניסן סלומינסקי:>
אני מדבר כרגע על העלמת מס.

<אלעזר שטרן:>
החזקה באופן כללי, גם על 4 וגם על 3. 
<היו"ר ניסן סלומינסקי:>
מה זה 4 ומה זה 3?

<אלעזר שטרן:>
4 זה יסוד נפשי של מודעות, ו-3(א) זה יסוד נפשי של כוונה. אם אני מתכוון להסתיר את זה מתחת למזרון ולא עשיתי שום פעולה נוספת, גם זו לא העלמה.
<היו"ר ניסן סלומינסקי:>
רק בנושא של העלמת מס אני מדבר כרגע, לא על דברים אחרים. אם העלמתי 20 אלף שקל אבל השארתי את זה בביתי או שהוא נמצא בחשבון הבנק זה נקרא החזקה ועברתי רק על עבירת העלמת מס, לא על עבירת הלבנה. אם את הכסף שבביתי הלכתי ושמתי בחשבונות בנק, זאת אומרת, עשיתי פעולה זה נקרא שהלבנתי. אם את הכסף שנמצא בחשבון שלי אני מוציא ומעביר לחשבונות אחרים, עשיתי פעולה של הלבנה. זה הנושא הראשון של החזקה.
<אלעזר שטרן:>
האם אדוני מתכוון שהדבר יחול רק על עבירה לפי סעיף 4, שזה מה שכתוב בהנחיה של הממשלה, או גם על עבירה לפי סעיף 3, שזה מה שאני מציע? 

<היו"ר ניסן סלומינסקי:>
שמה?

<אלעזר שטרן:>
שגם אם יש כוונה להסתיר, גם אז - - 
<יהודה שפר:>
לפי בית המשפט העליון עצם ההסתרה במזרון היא לא הלבנת הון. 

<אלעזר שטרן:>
אז בוא נכתוב את זה.

<יהודה שפר:>
לא צריך לכתוב את זה, זה בית המשפט העליון אמר.

<היו"ר ניסן סלומינסקי:>
אם לקחתי את הכסף שנמצא ביד ושמתי אותו במזרון זה לפי דבריך סעיף 3? 
<אלעזר שטרן:>
כן.

<היו"ר ניסן סלומינסקי:>
אני מחזיק אותו. עוד לא עשיתי שום פעולה שבגינה אני נמצא בהלבנה. כשאני אוציא את זה משם ואשים בחשבון הבנק זה אומר שהלבנתי. אם מלכתחילה זה נכנס לחשבון ולא עשיתי כלום אז אני מעלים מס. ברגע שמהחשבון הזה התחלתי לנייד את זה אז אני מלבין. זה החזקה. הדבר שני זה הצריכה. אם אדם העלים 100 אלף שקל ובכסף הזה קנה מכונית, דירה או נתן לבת שלו לקנות, מבחינתי זה האימא של ההלבנה, כי הוא לוקח את הכסף השחור הזה והופך אותו לדברים לגיטימיים.
<יהודה שפר:>
גם מבחנת האמנות הבינלאומיות.
<היו"ר ניסן סלומינסקי:>
זה ודאי שכן.  פה יש לי חילוקי דעות עם אלעזר, כי אלעזר אומר שכל מה שקשור לצריכה זה לא.
<אלעזר שטרן:>
לא אמרתי שכל מה שקשור לצריכה. יש פה מנעד מאוד מאוד רחב. יש את הדוגמה שנתן חבר הכנסת מקלב, של אדם שהלך וקנה עם זה גלידה. אף אחד לא יאמר שזה - -  

<זאב בנימין בגין (הליכוד):>
זה יהיה בהנחיות.

<מיקי לוי (יש עתיד):>
כל העלמת מס זו הלבנה. 
<היו"ר ניסן סלומינסקי:>
לא.

<מיקי לוי (יש עתיד):>
אם אני משקיע אותו זו פעולה שנייה?
<היו"ר ניסן סלומינסקי:>
אם אתה מעביר. 

<מיקי לוי (יש עתיד):>
אם העלמתי 50 אלף שקל, לא דיווחתי - - 
<היו"ר ניסן סלומינסקי:>
כרגע אתה מעלים כסף, אתה עוד לא עשית הלבנה.
<ג'ק בלנגה:>
רק כשהוא מחביא את הכסף הוא מעלים מס, כל השאר בפנים.
<מיקי לוי (יש עתיד):>
איזה אידיוט מי שיעלים 100 אלף שקל וזה יישאר  - - 
<יהודה שפר:>
 הכנסנו כבר את המגבלות. אנחנו אחרי המשוכות שהכנסנו. 

<היו"ר ניסן סלומינסקי:>
בלי סכומים זה רק בנושא של ארגוני פשע. 

<יהודה שפר:>
את הדוגמאות תתנו לפי המגבלות שכבר שמתם.
<אלעזר שטרן:>
אדוני היושב-ראש, הטיעון שלי לא היה שכל צריכה עצמית היא לא הלבנת הון, הטיעון שלי היה שיש מנעד רחב של פעולות.

<יהודה שפר:>
צריכה עצמית זה שני מיליון שקל.

<אלעזר שטרן:>
יש מנעד מאוד מאוד רחב של פעולות צריכה - מקצה אחד שדי ברור לכולם שזה לא הלבנת הון - -  

<יהודה שפר:>
הן לא עוברות את הסף שאתם הגדרתם.
<אלעזר שטרן:>
אני בכוונה נותן אותן בשביל לסבר את האוזן ולחדד. ברור שהמצב שבו, כמו שחבר הכנסת מקלב אמר, שאדם הולך וקונה עם זה גלידה זה לא הלבנת הון. מצד שני, ברור שיש סוגים של צריכה שכולם יסכימו שזה כן הלבנה. אם אדם יקנה עכשיו 20 ג'יפים ויתחיל לרשום אותם על אנשים שונים, או יקנה 10 דירות ויתחיל לרשום על אנשים - -
<היו"ר ניסן סלומינסקי:>
אפילו ג'יפ אחד.

<משה אשר:>
דירה אחת.
<אלעזר שטרן:>
אני חושב שיש פה מנעד מאוד מאוד רחב .קצה אחד ברור לצד אחד, קצה אחד ברור לצד השני. באמצע יש מנעד שאפשר ככה ואפשר ככה, תלוי בנסיבות. אפילו אנשי הממשלה, בהנחיות שהניחו לפנינו, מבהירים שבמקרים לפי סעיף 4 של צריכה עצמית לא יעמידו לדין. גם אנשי הממשלה מסכימים לעיקרון הבסיסי הזה.

<היו"ר ניסן סלומינסקי:>
מה שהם יסבירו כצריכה עצמית זה כשהולכים למכולת לקנות קפה. אם אתה מתחיל לתרגם את זה לנכסים - -
<זאב בנימין בגין (הליכוד):>
המנעד שאתה מתאר מתאים להנחיות. העיקרון, לדעתי, צריך להופיע בחוק, כל השאר בהנחיות.
<היו"ר ניסן סלומינסקי:>
הסברנו את הנושא של ההחזקה. ההחזקה תהיה במעשה וגם במחשבה. 
<אלעזר שטרן:>
גם לגבי סעיף 4 שמדבר על יסוד נפשי של מודעות, וגם על סעיף 3 שמדבר על יסוד נפשי של כוונה.
<היו"ר ניסן סלומינסקי:>
כל זה מדבר רק על העלמת מס, לא מדבר על דברים אחרים. 

<יהודה שפר:>
לגבי סעיף 3 אנחנו לא מסכימים.

<היו"ר ניסן סלומינסקי:>
בוא תגיד על מה אתה לא מסכים.
<יהודה שפר:>
כאשר אדם מבצע פעולת החזקה, ואנחנו מצליחים להוכיח שיש כאן כוונה להסתיר מעבר לעבירת המס - - 
<היו"ר ניסן סלומינסקי:>
מה פירוש שהוא קיבל את זה ושם אותו מתחת למזרון? 

<יהודה שפר:>
זה מקרה גבולי.
<היו"ר ניסן סלומינסקי:>
אני מדבר על זה. אני מסכים שברגע שהייתה צריכה זה ייחשב כהלבנה.

<יהודה שפר:>
זה לפי פסיקת בית המשפט העליון, לא לפי סעיף 3(א).
<לילך וגנר:>
הוא יצר את התשתית להסתרה של הכסף. הוא עוד לא הספיק לעשות את זה. הכוונה שלו מתגלמת ביצירת התשתית להעלמתו.
<היו"ר ניסן סלומינסקי:>
את רוצה להאשים אותו על הכוונה? הוא עוד לא העביר את הכסף.
<לילך וגנר:>
גם אם הוא עדיין לא העביר את הכסף. 
<יהודה שפר:>
אם חברה שמעלימה מס יוצרת חשבון נפרד על שמה זה עדיין נחשב החזקה. אם היא קונה כספת ושם מוחזקים הכספים הכל כדי שכשיבואו חוקרי המס, שכשיבואו חוקרי הלבנת ההון אי אפשר יהיה לגלות, אלו פעולות החזקה גרידא, עם כוונה מיוחדת להסתיר. זה לא קשור להעלמת המס. העלמת המס כבר בוצעה לפני 5 שנים. עכשיו מתבצעת פעולה אקטיבית של החזקה.
<זאב בנימין בגין (הליכוד):>
שהיא מעבר להעלמה.
<יהודה שפר:>
נכון, אבל היא נחשבת בגדר החזקה בלבד.
<היו"ר ניסן סלומינסקי:>
מה זה נקרא "החזקה"?
<יהודה שפר:>
אם פתחו חשבון בנק נוסף של החברה. 

<היו"ר ניסן סלומינסקי:>
מבחינתי, זו לא החזקה.

<יהודה שפר:>
זו החזקה. נניח שעסקאות מסוימות מנותבות לחשבון x, עסקאות מסוימות מנותבות לחשבון y. יבוא הסנגור ויגיד: זו החזקה, כי הכסף נכנס לחשבונות. אם הייתה פה כוונת מכוון בהסטת חלק מהכנסות לחשבון a וחלק מההכנסות לחשבון b, עם כוונה להסתיר, אז עצם ההחזקה בחשבון הנסתר הזה - - 
<אלעזר שטרן:>
זו העלמת מס, לא הלבנת הון.
<יהודה שפר:>
לא.
<אלעזר שטרן:>
לא נעשתה פה שום פעולה נוספת.

<יהודה שפר:>
עבירת העלמת המס נעשתה לפני 5 שנים. כרגע מוחזק כסף בחשבון. 

<אלעזר שטרן:>
ההסתרה פה היא עבירה על העלמת מס.

<יהודה שפר:>
אני מבין מה שאתה אומר, אלעזר, ולכן כתבנו שנדרשת פעולה נוספת ונפרדת. 
<אלעזר שטרן:>
הוא עשה פעולה נוספת ונפרדת.

<יהודה שפר:>
יש פה פעולת החזקה נוספת ונפרדת. עבירת המס כבר הסתיימה לפני 3 שנים.
<היו"ר ניסן סלומינסקי:>
איפה הכסף של העלמה הזאת?
<יהודה שפר:>
או בכספת מיוחדת שרכשו כדי להסתיר, או בחשבון בנק נפרד שמוחזק. זה בצורה נסתרת.  

<יהודה שפר:>
בוא ניקח את הדוגמה של הכספת.
<היו"ר ניסן סלומינסקי:>
על כספת אני לא יודע להגיד לך. 
<יהודה שפר:>
אנחנו מסכימים שעבריין מס - -
<היו"ר ניסן סלומינסקי:>
מה הוא עשה בהעלמת מס?
<יהודה שפר:>
הוא הצהיר הצהרות כוזבות למס הכנסה.
<היו"ר ניסן סלומינסקי:>
יש לו 100 אלף שקל שאותם הוא מעלים.
<יהודה שפר:>
לא 100 אלף, אדוני, מעל מיליון וחצי. 

<היו"ר ניסן סלומינסקי:>
איפה הכסף הזה נמצא?
<יהודה שפר:>
הכסף הזה נמצא בכספת.
<היו"ר ניסן סלומינסקי:>
איך זה הגיע לכספת?
<יהודה שפר:>
זה הוכנס לכספת. היו הכנסות שנרשמו, היו הכנסות שנגבו במזומן כדי שמשה אשר לא יראה אותן. הן נכנסו לכספת עם קוד כדי שכשיבואו חוקרי המס הם לא יוכלו לפתוח את הכספת הזאת. אם אני כתביעה הצלחתי להוכיח, שגם זה לא פשוט, שהכספת נרכשה במטרה להסתיר את הכספים האלה, אז  באותם מקרים חריגים - -
<היו"ר ניסן סלומינסקי:>
להערכתי, זה כן הלבנה. זה לא המקרה שאני דיברתי עליו.
<יהודה שפר:>
על זה אומר אלעזר שזו לא הלבנה.

<היו"ר ניסן סלומינסקי:>
הוא רכש במיוחד את הכספת כדי להלבין את זה. זה לא קשור לפריג'ידר או למזרון שיש לו בבית בין כה וכה. אם הוא הולך ורוכש כספת מיוחדת על מנת להחביא את זה זאת הלבנה.

<יהודה שפר:>
זאת החזקה עם כוונה להסתיר. אנחנו הצענו לחזור לוועדה מידי שנה ולדווח. אני מפציר בכם, אין לנו כל כוונה לעשות שימוש לרעה בחוק הזה. להיפך, להשתמש בו כקרדום כנגד הרעים באנשים ובפושעים. אתם תראו נגד מי הפעלנו אותו. אם יתברר שהפעלנו אותו נגד אנשים לא נכונים, אחרי כל הרפים שהגדרתם, אחרי כל ההנחיות שהגדרנו, אז תוכלו, כמובן, לתקן, אתם המחוקקים. תנו לנו את הצ'אנס הזה.
<אלעזר שטרן:>
הממשלה תסכים אז לתקן?
<יהודה שפר:>
אם חברי הכנסת יבקרו אותנו על שימוש לא מושכל.
<אלעזר שטרן:>
ועדת שרים תסכים?

<היו"ר ניסן סלומינסקי:>
עזוב, אני רוצה שהדברים ייכתבו בסדר.

<יהודה שפר:>
זה כתוב בהנחיות.

<היו"ר ניסן סלומינסקי:>
אם זה ייכתב ככה זה בסדר.
<יהודה שפר:>
כל מה שהוועדה אמרה כתוב היום בהנחיות. 
<אלעזר שטרן:>
כתוב רק על סעיף 4, לא כתוב על סעיף 3. 

<היו"ר ניסן סלומינסקי:>
יש שני סוגי החזקה.
<יהודה שפר:>
יש החזקה עם כוונה להסתיר והחזקה בלי כוונה להסתיר. על החזקה בלי כוונה להסתיר, שזה סעיף 4, לא נעמיד לדין.  אם יש כוונה להסתיר, יכול להיות שכן נעמיד לדין. 

<אלעזר שטרן:>
זאת בדיוק נקודת המחלוקת.
<היו"ר ניסן סלומינסקי:>
אני רוצה לקחת דוגמה הפוכה. נניח שהוא לקח את הכסף הזה ושם מתחת למזרון. הוא בטח התכוון להסתיר את זה. הוא לא עשה שום פעולה בכסף הזה. אם הוא הלך ורכש כספת ושם את הכסף שם זה כבר סיפור אחר. זה במיוחד כדי להחביא את זה.
<שלומית ווגמן:>
זאת הכוונה של להסתיר שאנחנו מדברים עליה.
<ג'ק בלנגה:>
אני רוצה לתת שתי דוגמאות. אם אדם קיבל הצהרת הון ויש לו כספת בבית שהוא לא דיווח עליה יש פה כוונה להסתיר, כי גם על הכספת הוא לא סיפר לי וגם על הצהרת ההון. זה נכון גם כשיש חשבון בנק שהוא לא סיפר לי עליו. במקרים האלה, בצדק הוא אומר, יש כוונה להסתיר. אם הכספת דווחה או שהחשבון דווח - -
<היו"ר ניסן סלומינסקי:>
אם הכספת דווחה זה כמו המזרון.
<ג'ק בלנגה:>
על המזרון לא כותבים בהצהרת הון.
<יהודה שפר:>
הנטל עלינו להוכיח כוונה להסתיר.
<שלומית ווגמן:>
כבוד היושב-ראש, אלה מקרים בהם ההחזקה תהיה בנסיבות מובהקות של הסתרה.  

<יהודה שפר:>
הנטל עלינו להוכיח מעבר לכל ספק סביר.
<ספי זינגר:>
אני חושב שהדיון הזה מבהיר למה זה משהו שלא כל כך אפשר לכתוב בחקיקה. אי אפשר לכתוב מזרון מול כספת בחקיקה. 

<היו"ר ניסן סלומינסקי:>
הכותרת תהיה בחוק.
<ספי זינגר:>
המהות נמצאת בחקיקה.
<לילך וגנר:>
אנחנו מציעים לא לכתוב דבר בחוק.  

<זאב בנימין בגין (הליכוד):>
אני מציע שנשתדל למצות את המובן מאליו אבל בכל זאת שיהיה סעיף בחקיקה. אני נותרתי מוטרד מן הסכנה שהנחיות כאלו יהיו בשנה זו, הנחיות אחרות יהיו בשנה אחרת.  

<שלומית ווגמן:>
יש מי שבודק את כל ההנחיות שאנחנו עושים, אם זה אמנת וינה, אמנת פלרמו. 
<היו"ר ניסן סלומינסקי:>
מה כן תכתבו?

<שלומית ווגמן:>
האמנות דורשות שהלבנת הון תכלול גם את הנושא של החזקה. האקלים הישראלי הוא כזה שהנהלים של הפרקליטות יהיו כאלה שמסבירים מעל ומעבר את הגישה הזאת. יחד עם זאת, יש דברים שבמידה ונכניס אותם בחקיקה הראשית יעוררו הרבה - -
<היו"ר ניסן סלומינסקי:>
מה תכתבי בחקיקה?

<לילך וגנר:>
אנחנו לא רוצים לשנות את החקיקה הקיימת. היום קיימים סעיפים 3 ו-4 על מי שמבצע פעולה ברכוש אסור. אם מדובר בכוונה זה סעיף 3(א), אם מדובר במודעות זה סעיף 4. יש מגבלה של סכום וסוגי רכוש בחוק. הסעיפים האלה הם סעיפים קיימים, לכן אנחנו לא מוכנים לכרסם בהם. כאשר מדובר בעבירות מס כעבירות מקור, אנחנו מוכנים לכתוב את הדברים שלנו, את מדיניות האכיפה בהנחיות בצורה מפורטת.
<היו"ר ניסן סלומינסקי:>
יש דרך בחוק להשליך את זה להנחיות?

<משה אשר:>
אם יהיה שינוי בהנחיות, היא תבוא לפה.

<היו"ר ניסן סלומינסקי:>
האם את כל מה שאנחנו כותבים בהנחיות אפשר בחוק להכפיף, אפשר לכתוב שזה כפוף למשהו?
<לילך וגנר:>
הנחיות כשמן כן הן. הן לא בגדר חקיקת משנה, הן לא יכולות להיות כפופות לדבר כלשהו בחוק. מדיניות אכיפה לא נקבעת - -  

<ג'ק בלנגה:>
כפוף לכללים שייקבעו על ידי הרשות להלבנת הון.
<לילך וגנר:>
הרשות לאיסור הלבנת הון לא קובעת כללים.

<היו"ר ניסן סלומינסקי:>
אנחנו נאשר את ההנחיות, נכון?

<לילך וגנר:>
כן. אנחנו מתחייבים שאם נעשה בהן שינוי  - - 
<היו"ר ניסן סלומינסקי:>
יש אפשרות שבחוק נכפיף את זה למשהו?
<זאב בנימין בגין (הליכוד):>
אני מציע שיהיה מאמץ, כדי להניח את דעתם של חברים אחדים בוועדה שהם פעילים בנושא הזה, למצות את העיקרון שאתם מציבים בהנחיות גם בחוק. בסוף זה עניין של עברית.
<לילך וגנר:>
זה לא עניין של עברית. המשמעות של סיוג המונחים של החזקה בחקיקה זה כרסום בעבירות הלבנת הון.

<היו"ר ניסן סלומינסקי:>
למה כרסום? הפוך.

<זאב בנימין בגין (הליכוד):>
אם את עומדת בכללים מסוימים - - 
<היו"ר ניסן סלומינסקי:>
הפוך, אני נותן לכם את ההחזקות. 

<יהודה שפר:>
למה הכללים לא מספיקים?
<לילך וגנר:>
יש טענה שהם לא מקיפים את הכל. על זה אפשר לדבר. אנחנו מוכנים לראות מה חסר בהנחיות ולהכניס את זה, אבל לעניין שהבסיס יהיה בחקיקה ואת הפירוט בהנחיות, לזה אנחנו לא יכולים להסכים. 

<יהודה שפר:>
זה בכל אחת מ-150 המדינות - - 

<זאב בנימין בגין (הליכוד):>
מה זה יועיל כלפי הארגונים הבינלאומיים אם יהיה גלוי וידוע שאנחנו נוהגים ככה על פי הנחיות?   יאמרו שאנחנו מנסים להתחמק מהביצוע.
<שלומית ווגמן:>
באותם מקרים שבהם החזקה נעשית עם כוונה להסתיר יש לנו את הכלים האלה, אבל אם זה יהיה בחקיקה, לא תהיה לנו את היכולת. 

<לילך וגנר:>
כתבנו בהנחיות שבמקרים מובהקים, למרות שמדובר רק בהחזקה, יהיה מקום להעמיד לדין. פירטנו את החריגים האלה. אנחנו מוכנים לתת את הדוגמאות האלו. נדרש בשביל אותם מקרים שהחקיקה לא תסויג גם לצרכים פרקטיים. אנחנו חושבים שאתם יכולים לקבל את ההנחיות האלו כמסמך מדיניות מחייב שהפרקליטות לא יכולה לסטות ממנו.

<היו"ר ניסן סלומינסקי:>
שום שינוי מזה לא יוכל להיות בלי אישור.
<לילך וגנר:>
אנחנו מתחייבים שאם נעשה תיקון - - 
<היו"ר ניסן סלומינסקי:>
שלא יבוא שר או מישהו וישנה את ההנחיות. השאלה אם אפשר לכתוב שההנחיות האלו לא ישונו אלא באישור הוועדה.
<לילך וגנר:>
זה לא ניתן לכתוב. אני יכולה להגיד לפרוטוקול ולהתחייב כמו שהתחייבתי. ההנחיות הן הנחיות של היועץ או של פרקליט המדינה. הן מיוחדות לתביעה. אי אפשר להתנות אותן בביקורת פרלמנטרית.
<יהודה שפר:>
אנחנו יכולים להתחייב.
<זאב בנימין בגין (הליכוד):>
איך אתם יוצאים ידי חובת הארגונים הבינלאומיים שהביאו אותנו לתיקון 13? אם יש הנחיות, ההנחיות גלויות וידועות לעבריינים ולארגון הבינלאומי.
<שלומית ווגמן:>
במקרים שבהם יש פגיעה בערך המוגן, למשל הכספת המיוחדת שמוסתרת שאפשר להגיד שזו החזקה, אנחנו מאפשרים לומר שזה הלבנת הון. אנחנו צריכים לשמור את הגמישות הזאת למקרים המתאימים. אנחנו נחשוף את ההנחיות האלו בפני הביקורת. הן יהיו פומביות. אני סומכת על כל סנגור וסנגור שאם תהיה איזו שהיא בעיה, הוא ינפנף בעצמו בהנחיות האלו. 
<זאב בנימין בגין (הליכוד):>
אני שואל מבחינת ה-FATF.
<לילך וגנר:>
אנחנו נציג את זה. 
<זאב בנימין בגין (הליכוד):>
איך אתם ואנחנו נצא ידי חובה כלפיהם?

<לילך וגנר:>
המקרים החריגים שלטעמנו צריכים להיות בהנחיות - -  
<יהודה שפר:>
סעיף 4. 

<לילך וגנר:>
כתבנו את המקרים שבהם, למרות שמדובר בהחזקה גרידא, כן נרצה את האפשרות להעמיד לדין.
<זאב בנימין בגין (הליכוד):>
תנסחו את תמצית העניין.
<שלומית ווגמן:>
אנחנו לא רוצים להסתיר את זה. 

<לילך וגנר:>
אי אפשר לעגן את האמירה שלנו בדבר ערך מוגן בחקיקה, אלו לא מילים שמתאימות לחקיקה. העבירות הפליליות מבטאות ערכים מוגנים. 
<היו"ר ניסן סלומינסקי:>
תגידי מה ההנחיות.

<יהודה שפר:>
אין ככלל מקום להגיש כתב אישום לפי סעיף 4 לחוק איסור הלבנת הון נגד מבצע עבירת מקור.
<לילך וגנר:>
למעט במקרים חריגים, באישור פרקליט מחוז, ואז אנחנו נכנסים לדוגמאות הקונקרטיות.  

<יהודה שפר:>
כל תובע באופן אקראי.
<לילך וגנר:>
כאשר החזקת הרכוש בוצעה בנסיבות שיש בהן משום פעולת הסתרה מובהקת, דוגמת הכספת שיהודה הביא, כאשר עבירת המקור נעשתה בזיקה לארגון פשיעה, קשורה למימון טרור או לעבירה בדרגת חומרה מיוחדת אחרת, כאשר האופן שבו הוחזק הרכוש מקשה על שיוכו לעבריין שביצע את עבירת המקור, למשל כאשר ההחזקה מבוצעת יחד עם אחר - דוגמה לכך היא חשבון של בן משפחה שאני לא רשומה כנהנית ולשם מוזרמים הכספים שקשה להתחקות אחריהם - כאשר לא ניתן להעמיד לדין בעבירת המקור, למשל בשל התיישנות, אי כשירות לעמידה לדין וכו'. 

<יהודה שפר:>
נניח שבזמן עבירת המס האדם מוכיח שהוא לא היה כשיר לעמוד לדין. האם זה אומר שאני אתן לו ליהנות מפרי העבירה? יש מקרים כאלה.
<לילך וגנר:>
אלה החריגים שביקשנו לכתוב. זה תלוי בפרקליט מחוז, באישור פרקליטות.
<יהודה שפר:>
האם יש חשש שננצל את זה לרעה?
<אוסאמה סעדי (הרשימה המשותפת):>
אנחנו מסכימים על העיקרון, אבל יש פרשנות סביב המילים "פעולה נוספת". עם כל הכבוד,  הדוגמה של הכספת, מבחינתי ומבחינת חבר הכנסת מקלב זו לא פעולה נוספת.
<היו"ר ניסן סלומינסקי:>
מה אם הוא רכש במיוחד כספת על-מנת להחביא?
<אוסאמה סעדי (הרשימה המשותפת):>
זה כמו להחביא את זה מתחת לבלטה. 

<זאב בנימין בגין (הליכוד):>
יש לו כספת.

<אוסאמה סעדי (הרשימה המשותפת):>
אז מה אם יש לו כספת?
<שלומית ווגמן:>
בית המשפט יצטרך - -  

<זאב בנימין בגין (הליכוד):>
"לצורך" זה כבר דבר אחר, זו כבר כוונה. יש לו כספת מלפני 10 שנים כדי להחזיק את התכשיטים שלו, לא של אשתו. 

<היו"ר ניסן סלומינסקי:>
אם אתה לא יודע על הכספת זו העלמה. אם אתה יודע עליה - - 
<אוסאמה סעדי (הרשימה המשותפת):>
אז נלך לעיקרון שמיקי אמר והוא שבכל פעולה של העלמת מס יש מרכיב של הלבנת הון. זו לא הכוונה.

<שלומית ווגמן:>
הדיון שמתקיים פה מוכיח עד כמה המושגים של "החזקה" ו"הלבנה" לא מתאימים לחקיקה, לכן בית משפט - - 
<אוסאמה סעדי (הרשימה המשותפת):>
אני מדבר על מצב שבו הפעולה של ההחזקה היא חלק אינטגרלי, אין שום פעולה נוספת שיש בה העברה לידי צד ג', אין פעולה נוספת אקטיבית. הפקדת כספים בחשבונות על שם של אנשים אחרים, הפקדת כספים בחשבונות בחו"ל, שימוש באנשי קש - -  
<היו"ר ניסן סלומינסקי:>
זו כבר פעולה מתוחכמת. 

<אוסאמה סעדי (הרשימה המשותפת):>
למה היא מתוחכמת?

<אורי מקלב (יהדות התורה):>
אדם החליט להעביר כספים מחדר השינה לחדר אחר. 

<אוסאמה סעדי (הרשימה המשותפת):>
צריך לזכור שהוא כבר קיבל עונש על העלמת המס. אנחנו כבר אחרי העלמת המס, אחרי שהוא כבר קיבל עונש. זה לא שהוא יוצא פטור. 

<אורי מקלב (יהדות התורה):>
צריך שכל ישר. מה הכוונה שהוא לא עשה שום דבר עם הכסף? האם העברה מחדר לחדר, העברה מכיס אחד לכיס שני - -? 
<היו"ר ניסן סלומינסקי:>
אורי, אתה מדבר על שכל ישר? שכל ישר זה כאשר לאדם יש מיליון שקל ביד - - 
<אורי מקלב (יהדות התורה):>
צריך להיות מדרג הרבה יותר ברור בחלק הזה. 

<היו"ר ניסן סלומינסקי:>
אם אדם שמחזיק מיליון שקל ביד מהעלמת מס רוכש כספת במיוחד כדי להחביא את זה, או שיש לו כספת שלא מדווחת, זו לא הלבנה?
<אוסאמה סעדי (הרשימה המשותפת):>
זו העלמה. הוא כבר הורשע בהעלמה.
<היו"ר ניסן סלומינסקי:>
העלמת המס הייתה כשהוא לקח את הכסף הזה ולא דיווח להם. זאת העבירה. 

<אוסאמה סעדי (הרשימה המשותפת):>
זה אותו כסף.

<היו"ר ניסן סלומינסקי:>
אם עם הכסף הזה הוא עושה פעולה נוספת זו הלבנה. על אותו כסף מדובר.
<אוסאמה סעדי (הרשימה המשותפת):>
אני מדבר על מצב שהוא שם את הכסף באותה כספת. 

<היו"ר ניסן סלומינסקי:>
איזו כספת?

<אוסאמה סעדי (הרשימה המשותפת):>
הכסף היה במזרון והוא העביר אותו עכשיו לכספת. צריך פעולה נוספת ממשית.
<היו"ר ניסן סלומינסקי:>
להחביא את זה בכספת מיוחדת לא נקרא פעולה מיוחדת של הלבנה?

<אוסאמה סעדי (הרשימה המשותפת):>
אם הוא שם את הכסף בבנק על שמו זה אותו דבר.  

<היו"ר ניסן סלומינסקי:>
אם את הכסף שהיה לו בבית הוא שם בבנק זו הלבנה או לא הלבנה?

<אלעזר שטרן:>
אם הוא עושה פעולה פיננסית נוספת אז כן, אבל לשים את הכסף בכספת זו לא פעולה פיננסית, זו  פעולה פיזית של לקחת מפה ולשים פה. זו לא פעולה פיננסית.

<אוסאמה סעדי (הרשימה המשותפת):>
שלומית, אפשר לקבל נוסחים שיש במדינות אחרות? תביאו לנו את הדוגמאות, אני רוצה לראות. יש את פסק דין בלס. יש הנחיות.
<יהודה שפר:>
ברוב המוחלט של המדינות כל עבירה היא עבירת מקור להלבנת הון. ההגדרות של הלבנת ההון הן ההגדרות הרחבות, כפי שציינה שלומית בצדק, והן כוללות החזקה. איך אנחנו יודעים את זה? משום שיש את ארגון AFTF שמציק לא רק לנו אלא לכל 150 או 170 המדינות שהן תחת חסותו. יש דוחות שיוצאים מידי שנה ובודקים את החקיקה. למה יצרו את האחידות הזאת? כי הלבנות ההון הן הרבה פעמים בינלאומיות. רוצים שתהיה תשתית אחידה והוגנת בין כל המדינות. ההגדרות שאנחנו מעבירים פה הן מהמצומצמות ביותר. בכל מדינות העולם עצם ההחזקה של רכוש שמקורו בעבירת מס היא הלבנת הון פר אקסלנס. 
<שלומית ווגמן:>
במרבית המדינות כל עבירה שהיא מעל שנת מאסר הינה עבירת מקור, לכן עבירות מס הן בלי תנאים. 

<אלעזר שטרן:>
אם כבר שואלים על העולם, אני רוצה להפנות אתכם להנחיות תביעה באנגליה שקובעות אחרת. שם יש הנחיה מפורשת. אפילו נותנים את הדוגמה של לשים מתחת למזרון. הם אומרים שאם לא עשית עם זה שום דבר, רק החזקת את זה, זאת לא עבירת הלבנת הון.
<לילך וגנר:>
זה נמצא בהנחיה הבריטית. 

<אלעזר שטרן:>
שם מדובר גם על מה שמקביל ב-3(א).  
<גיא גולדמן:>
שם החוק מאפשר לחלט את הכסף בלי עבירת הלבנת ההון. אם אתה רוצה ללכת על ההסדר האנגלי שקובע הנחיות ואומר שאפשר לחלט את הכסף בכל מקרה - - 

<יהודה שפר:>
הדוגמה האנגלית מצוינת. החוק הוא כללי ורחב. ההנחיות מצמצמות.

<ג'ק בלנגה:>
אני רוצה להפריד בין קניית דירה ומכונית, לבין החזקת כספת או חשבון בנק. אם העלמת המס הייתה לפני 20 שנה, אי אפשר יהיה להעמיד אותו לדין. אם הוא שם את הכסף בכספת או בחשבון הבנק שלו ותפסו אותו היום, אז גם אם הכסף הועלם לפני 20 שנה, הם כן יעמידו אותו לדין. אין התיישנות על העבירה הזאת, גם אם היא הייתה לפני 30 שנה. יש בעיה בחוק הזה בכך שמעמידים אותו לדין על עבירה שנעברה לפני 20 שנה במס.
<זאב בנימין בגין (הליכוד):>
זה ניתן לסייג?
<יהודה שפר:>
אין צורך לסייג, משום שכל השאלה היא של פגיעה בערך מוגן נוסף ונפרד. אם יש פעולת הסתרה  יכול להיות שנשקול להעמיד לדין. כל הדיון פה מתנהל כאילו הולך להיות מנגנון שבאופן אוטומטי יעמיד לדין על עבירות מס. עבירות הלבנת ההון הן עבירות שדורשות משאבי עתק מצד המשטרה, מצד רשות המסים, מצד הפרקליטות. אנחנו חוקרים מספר עשרות תיקים בשנה, לא יותר מזה. אנחנו משתדלים לייחד אותם למקרים החמורים. גם הוועדה, בסייגים שהיא החילה, מכווינה אותנו לתיקים הגדולים. כל הדיון צריך להיות באספקלריה הזאת. אני מבין שאתם רוצים לחוקק גם למקרים אם חלילה תובע יקבל החלטה שגויה, לכן הכנסנו הנחיות כך שזה יהיה באישור פרקליט מחוז. לא נעמיד לדין על החזקה בלבד לפי סעיף 4, אלא באישור פרקליט מחוז.

<ג'ק בלנגה:>
יהודה, אתה מסכים לזה שאם זה במזומן אין התיישנות.
<יהודה שפר:>
אם אדם מגלגל מיליוני שקלים שאני יכול להוכיח שמקורם בשוד שהיה לפני 20 שנה כי יש לי תמונות, יכול להיות שאני אעמיד אותו לדין על הלבנת הון, על החזקת רכוש גנוב. למה לא? תלוי בנסיבות.
<זאב בנימין בגין (הליכוד):>
זה לא קשור בהלבנת הון. הבאת דוגמה אחרת. 
<יהודה שפר:>
צריך להוכיח.

<זאב בנימין בגין (הליכוד):>
החשש שלנו הוא מעבירת העלמת הון טריוויאלית, מעבירת העלמת הון רגילה. 
<יהודה שפר:>
בסכום של מיליונים. 

<זאב בנימין בגין (הליכוד):>
היא לא תיהפך להלבנת הון על מה שמשתמע ממנה.
<יהודה שפר:>
חבר הכנסת בגין, קבעת לנו רף של מיליונים.

<מיקי לוי (יש עתיד):>
אם ממוזיאון האסלאם נגנבו שעונים, אז אחרי 20 שנה מדובר בהחזקת רכוש גנוב. אם הוא מכר חלק מהשעונים ועם הכסף שהוא קיבל בתמורה הוא עשה משהו, אז הוא הלבין הון.

<זאב בנימין בגין (הליכוד):>
זה דבר מה נוסף. אני הייתי רוצה ומצפה שבחקיקה יהיה את אותו דבר מה נוסף שמבדיל בין זה לזה. 
<מיקי לוי (יש עתיד):>
ניסן, תכניס את זה להנחיות. תקבע דיון לעוד שנה על מנת שיביאו לנו את המקרים.
<היו"ר ניסן סלומינסקי:>
זה מה שנעשה.

<אלעזר שטרן:>
יש עוד כמה נושאים שחלקם בחקיקה, חלקם בהנחיות. נקודה אחת זה הנושא של הדיווחים. אני הנחתי נוסח לפני הדיון. 

<לילך וגנר:>
מקובל עלינו.
<אלעזר שטרן:>
הנקודה השנייה זה הנושא של מועד התחילה של החוק, מתי הוא ייכנס.

<משה אשר:>
בימים אלה יש לנו גילוי מרצון, עם הוראות שעה מקלות. הוא אמור להסתיים באמצע השנה הזאת.
<היו"ר ניסן סלומינסקי:>
ברגע שאתה הופך את זה לעבירת הלבנה  - - 
<אלעזר שטרן:>
הנוהל שלכם מתייחס לעבירות המס, פה צריך להתייחס גם לעבירות ההלבנה. 
<מיקי לוי (יש עתיד):>
תנו עוד 6 חודשים מרגע שעובר החוק לגילוי מרצון לגבי ההלבנה. עכשיו נתת לגבי העלמת מס. זו נקודה מאוד חשובה. זה גם יביא כסף.
<משה אשר:>
אנחנו נשלב את זה. אנחנו בחנו את הדברים. היועץ המשפטי לממשלה הוא זה שמאשר לנו את הנוהל של גילוי מרצון. נוהל גילוי מרצון זה שאדם בא ומגלה את ההכנסות שלו ומקבל חסינות מתיקים פליליים במס הכנסה בכל הנושאים שהוא העלים. זה נוהל שאנחנו מקבלים אישור מוקדם ומראש של היועץ המשפטי לממשלה. רוני חכם, סמנכ"ל לחקירות, והצוות שלו מתפעלים את הצד הפלילי. עכשיו יש פה עבירה חדשה, עבירה של הלבנה. היא מתווספת לדבר הזה. כרגע יש לנו נוהל גילוי מרצון. ההוראות המקלות שלו אמורות להיות עד אמצע השנה הזאת, וזאת אחרי שעשינו הארכה של חצי שנה. אנחנו נבוא בדברים עם היועץ המשפטי לממשלה על מנת להאריך את התוקף ולהוסיף שהחסינות תהיה גם מעבירת הלבנת הון. 

<אלעזר שטרן:>
כמה זמן ייקח לכם לעשות את זה?

<משה אשר:>
אנחנו צריכים להיכנס לדיאלוג עם היועץ המשפטי.
<אלעזר שטרן:>
זה נפקא מינה לשאלת מועד התחילה, כי אם דיברתם על חצי שנה לדחות את התחילה אבל כל הפרוצדורה הזאת תיקח להם חודשיים, אז זה קצת מתקזז.
<היו"ר ניסן סלומינסקי:>
מתי אתה יכול לתת לנו תשובה מהייעוץ המשפטי?
<ספי זינגר:>
בימים הקרובים.

<אלעזר שטרן:>
לפני הארכה צריך גם לשנות.

<משה אשר:>
בנקודה הזאת נבוא לוועדה ממש בימים אלה. 
<היו"ר ניסן סלומינסקי:>
לפני ההצבעה במליאה.

<משה אשר:>
נעשה מאמץ.
<ג'ק בלנגה:>
שני דברים יש בגילוי מרצון. אחד, שהנוהל הקיים יורחב לעבירות הלבנת הון ובכלל, ושניים, תקופת מעבר. צריך לתת עוד כמה חודשים. יוני יולי זה עוד חודשיים. 

<היו"ר ניסן סלומינסקי:>
הגילוי מרצון יהיה לחצי שנה. 

<מיקי לוי (יש עתיד):>
זה בסדר גמור. בוער לו להגיש את כתב האישום הראשון?
<ג'ק בלנגה:>
משה, צריך להרחיב את הגילוי מרצון גם על העבריינים האחרים בהלבנת הון, אלה שמשתמשים בכסף. 

<משה אשר:>
מה שקשור למס. 

<מיקי לוי (יש עתיד):>
מס בלבד.

<אלעזר שטרן:>
מבחינה מעשית צריך להכניס סעיף לחוק שמדבר על דחיית התחילה של החוק בחצי שנה.

<ג'ק בלנגה:>
הוא יחול על עבירות שנעברו מאותו מועד. סעיף 3(א) לחוק העונשין קובע כך: "חיקוק היוצר עבירה לא יחול על מעשה שנעשה לפני יום פרסומו כדין או יום תחילתו, לפי המאוחר". מה זאת אומרת? אם בן אדם עשה עבירת מס לפני שנה, החוק הזה לא יכול לחול עליו. זה סעיף 3(א) לחוק העונשין. אי אפשר לקבוע היום חוק במדינת ישראל שיחול על מעלים מס שהעלים לפני 10 שנים. 
<יהודה שפר:>
זה לא נכון, יש לחוק איסור הלבנת הון סעיף ספציפי שחל גם היום. 

<ג'ק בלנגה:>
לא צריך להחיל אותו על עבירת מס.

<יהודה שפר:>
סעיף 34 נותן את הביטוי למה שאנחנו מדברים עליו פה ישיבה חמישית. אנחנו מדברים בערך מוגן שנפגע עכשיו. עבירת מקור היא נסיבה, היא לא קשורה לסעיף 3 לחוק העונשין. 
<ג'ק בלנגה:>

אם מישהו העלים לפני 5 שנים, אתה תעשה לו - - ?

<יהודה שפר:>
אם עכשיו , אחרי החצי שנה שניתן "גרייס", הוא פותח חברה - -
<ג'ק בלנגה:>
הוא כבר פתח את החברה, הוא כבר קנה דירה לבן שלו. 

<היו"ר ניסן סלומינסקי:>
אם עבירת המס וההלבנה היו זה כבר לא רלוונטי. אם העלמת המס הייתה אבל ההלבנה תהיה יותר מאוחר - אפשר. 
<יהודה שפר:>
נכון, לפי סעיף 34 לחוק היום.
<אלעזר שטרן:>
יש הוספה לסעיף 31ב לחוק העיקרי. זה מדבר על רשימת הגופים שמקבלים היום מידע מהרשות לאיסור הלבנת הון. יש היום את הרשימה של הגופים שמקבלים, שזה המשטרה, השב"כ וכו'. בהקשר הזה של סעיף 32ב(א) לחוק צריך להוסיף גם את פקיד מכס חוקר, כי הוא הולך להיות אחד מהגופים שמקבלים מידע. זו נקודה אחת של דיווח. 
נקודה שנייה של דיווח זה דיווח שהרשות מוסרת. יש את הדיווח של שר המשפטים על מספר החקירות שנפתחו, מספר כתבי האישום שהוגשו, מספר פסקי הדין שניתנו בהקשרים האלה של עבירות הלבנת הון שמקורם בעבירות מס, היקף הרכוש שנתפס בחילוט זמני, היקף הרכוש שחולט בחילוט סופי, ומספר החקירות, ההליכים הפליליים שבהם נעשה שימוש במידע הזה שהובא. אם הועברו 100 מידעים לרשות המסים אבל בפועל רשות המסים עשתה שימוש רק ב-30 מתוכם, זה אולי עלול להצביע על תקלה בהעברת המידעים.
<יהודה שפר:>
אני מזכיר לכם שהטענות שלכם היו על תת אכיפה, לא על - -
<היו"ר ניסן סלומינסקי:>
זה גם יכול להיות. 

<אלעזר שטרן:>
זה דברים שקשורים למה שיש בחוק.

<ג'ק בלנגה:>
חייבים לעשות תיקון בפקודה, בחוק מע"מ ובחוק מיסוי מקרקעין בסעיפי הכופר כך שזה יחול גם על הלבנת הון. צריך לתת סמכות כשמישהו נתפס ומגיש בקשה לכופר, כי אחרת לא יגישו בקשות לכופר. 
<יהודה שפר:>
מדובר בסכומים שהם לא רלוונטיים. דמי הכופר זה פחות ממיליון.
<ג'ק בלנגה:>
יש גם 100 אלף שקל מע"מ.

<יהודה שפר:>
זה בארגוני פשיעה.
<היו"ר ניסן סלומינסקי:>
זה לא חשוב, צריכה להיות סמכות. אתה רוצה שנתקן את הפקודה?
<ג'ק בלנגה:>
יש לך סעיף בפקודה שאתה צריך להרחיב לחוק הלבנת הון, כי אחרת אני לא אוכל להגיש בקשת כופר. 

<היו"ר ניסן סלומינסקי:>
הסכומים שמדובר פה הם סכומים שלא קשורים - - 
<יהודה שפר:>
הם לא רלוונטיים לכופר.

<ספי זינגר:>
אדוני, אנחנו לא מכירים את הדבר הזה. זה לא היה בדיון. 

<ג'ק בלנגה:>
אני העליתי את זה לפחות 7 פעמים בפרוטוקולים.
<היו"ר ניסן סלומינסקי:>
הנושא של כופר חל רק מסכום מסוים ומטה, נכון?

<יהודה שפר:>
בפועל.

<היו"ר ניסן סלומינסקי:>
 אנחנו מדברים על סכומים יותר גבוהים. זה בין כה וכה לא רלוונטי. אותם סכומים אצלנו שהם פחות מהסכום והם כן שייכים זה רק כשזה קשור לארגוני פשיעה או הון שחור. שם אנחנו לא רוצים כופר.
<ג'ק בלנגה:>
החלטות כופר מתפרסמות, אפשר להוציא אותן. יש לנו מקרים ב-3 השנים האחרונות שאנשים קיבלו כופר מעל הסכומים האלה. זו המציאות. יש סכומים גבוהים מאוד שנתנו כופר. יש רופאים כאלה. בואו לא נטעה את הוועדה. חייבים לתת סמכות למנהל רשות המסים לתת כופר גם במקרים האלה. 

<משה אשר:>
אנחנו צריכים לבדוק את הסמכות מול היועץ המשפטי לממשלה.

<היו"ר ניסן סלומינסקי:>
אתה לא חייב לממש את זה. 

<מיקי לוי (יש עתיד):>
ההחלטה היא שלך, אבל זה לא רלוונטי לזה.

<ג'ק בלנגה:>
מיקי, בלי חוק אי אפשר להגיש כופר. צריך לקבל סמכות.

<משה אשר:>
כופר להלבנת הון?

<ג'ק בלנגה:>
אחרת אני אשאר עם עבירת הלבנת ההון בלי עבירת המס.

<היו"ר ניסן סלומינסקי:>
מה מפריע לכם שתינתן סמכות למנהל רשות המיסים לתת כופר במקרים חריגים? כמו שאתה אומר, גם שם היו מקרים חריגים. 

<יהודה שפר:>
על הלבנת הון?

<ג'ק בלנגה:>
יהודה, איך עושים גילוי מרצון על הלבנת הון? גילוי מרצון זה בדיוק אותו דבר כמו כופר.  

<ספי זינגר:>
זה מכניס אותנו למשהו שאנחנו לא היינו רוצים להיכנס אליו. למקרים הנדירים והחריגים האלה אנחנו ניתן את הפתרון. 

<יהודה שפר:>
מובן שאם על עבירת המקור ניתן כופר זה שיקול משמעותי שצריך לקחת בחשבון. 

<ג'ק בלנגה:>
יהודה, זה לא הגיוני שיהיה גילוי מרצון ולא יהיה כופר.
<יהודה שפר:>
לפי הסכומים שהוועדה כבלה אותנו זה פשוט לא יקרה.

<אלעזר שטרן:>
מה שדיברנו עד עכשיו זה דברים שהם בחקיקה עצמה. לגבי טיוטת ההנחיות שהממשלה הניחה, בעיני צריך לשנות כמה דברים. יש את הנושא של ההחזקה שהוועדה עדיין לא החליטה לגביו. לגבי הנושא של המידתיות בחילוט, בטיוטת ההנחיות שהממשלה הגישה ניתן היה לכתוב את זה בצורה קצת יותר רחבה עם בשר. 
<יהודה שפר:>
הרחבנו קצת בעקבות ההערה שלך.
<אלעזר שטרן:>
זה לא מונח לפנינו. 

<יהודה שפר:>
לקחנו בחשבון את ההערות. 

<אלעזר שטרן:>
מה לגבי הנושא של חילוט סופי?
<יהודה שפר:>
גם הכנסנו פסקה.
<אלעזר שטרן:>
התייחסות, או לפחות קווים מנחים לשיקול דעת לגבי ההבחנה בין חילוט סופי של התקבולים, הרווחים, ששם תמיד צריך לבקש את החילוט,  לבין הדברים שנמצאים במעגל השני, האמצעים למיניהם, ששם צריכים איזה שהם קווים מנחים מתי כן לבקש, מתי לא לבקש, מה אמות המידה שלפיהן יש מקום או אין מקום לבקש. 

<זאב בנימין בגין (הליכוד):>
ההבדלה בין תקבולים לאמצעים?
<אלעזר שטרן:>
כן. לילך, לזה כן הוספתם התייחסות? 
<יהודה שפר:>
אנחנו לא מקבלים את זה שהחילוט נועד - - החוק עצמו קובע אחרת, הפסיקה קובעת אחרת. לחוק יש תפקיד מעין עונשי ותפקיד מניעתי.
<אלעזר שטרן:>
ובכל זאת יש היגיון להבחנה. כיוון שהסיסמא שכל הזמן חוזרת בפסיקה היא שחילוט הוא לא עונש, אז כשאתה מדבר על - -   

<יהודה שפר:>
זאת לא פסיקה מודרנית. הפסיקה אומרת שיש פה היבט מעין עונשי.  
<אלעזר שטרן:>
אם יש פה היבט מעין עונשי, אז צריך לשנות את סעיף 21 ולתת שיקול דעת הרבה יותר רחב לבית המשפט. אם זה משהו מעין עונשי, אז שיקול הדעת של בית המשפט, במיוחד אחרי התיקון של הבניית שיקול הדעת בענישה, צריך להיות הרבה יותר רחב מאשר מה שיש היום בסעיף 21. ממה נפשך? אם התפישה היא תפישה של כלי מעין עונשי, אז לא צריך לצוות על בית המשפט הוראת חובה לחלט, למעט מקרים חריגים. אם התפישה היא לא תפישת עונשית, אז כן צריך לעשות איזו שהיא הבחנה בין התקבולים לאמצעים. אי אפשר לאחוז את החבל משני קצותיו. או ככה, או ככה.
<יהודה שפר:>
כתבתנו במפורש שכשמדובר בעסק חי, כשהוכח לנו שמקור הכספים הוא לגיטימי ומדובר רק בעבירות מס, אנחנו נסתפק באמצעים מידתיים הרבה יותר מאשר חילוט זמני. נסתפק בערבויות.    
<אלעזר שטרן:>
זה לגבי החילוט הזמני. אני דיברתי על החילוט הסופי.
<יהודה שפר:>
דרך אגב, הרקורד שלנו בנושא הזה הוא דומה. היו לנו חקירות הלבנת הון השנה ובשנה שעברה של חברות ציבוריות. כל אימת שהיו מעורבים רוכשי דירות, ספקים או לקוחות של חברות גדולות שחקרנו, ידענו לשרטט ולתפוס זמנית רכוש שלא יפגע בצדדים השלישיים מעבר לנדרש ושלא לצורך. בעקבות הערות הוועדה גם הכנסנו את זה להנחיות. זה נמצא בהנחיות כפי שביקשתם.
<זאב בנימין בגין (הליכוד):>
זה לגבי החילוט הזמני.
<יהודה שפר:>
כתבנו לגבי החילוט הסופי שכאשר הוכח שמקורו של הרכוש הוא לעסקים לגיטימיים והוא אסור אך ורק בשל עבירת מס שבוצעה, יש ליתן לזה משקל בקביעת היקף הרכוש החלוט המבוקש.  

<אלעזר שטרן:>
אין פה התייחסות להבחנה בין תקבולים לאמצעים.
<יהודה שפר:>
אנחנו לא רואים את זה כפי שאתה רואה את זה. 
<אלעזר שטרן:>
כשבאנו בתחילת הדרך ואמרנו שצריך התייחסות לחילוט, אמרתם שזה לא מתאים לחקיקה, צריך לרדת להנחיות.    

<יהודה שפר:>
מה שאתה מדבר עליו זה אי ההסכמה שלך לדין הנוהג היום לגבי סוחר סמים, סוחר נשים, לגבי הדין הכללי שנוהג היום לגבי חילוט. 

<אלעזר שטרן:>
זה לא קשור לאי הסכמה, זה קשור למידתיות.
<יהודה שפר:>
כשאני לוקח היום חילוט לסוחר סמים, אני לא רק מעניש אותו, אני גם מונע את עסקאות הסמים הבאות.
<אלעזר שטרן:>
אם זאת הפרשנות של בית המשפט, אז צריך לשנות את סעיף 21, כי לא יכול להיות שמדובר במשהו מעין עונשי או הרתעתי ולבית המשפט לא יהיה שיקול דעת או כמעט לא יהיה שיקול דעת, בייחוד לא אחרי התיקון של הבניית שיקול הדעת בענישה.

<זאב בנימין בגין (הליכוד):>
מה היסוד להתנגדות כשעוד לא דנתם בשאלה הזאת?
<יהודה שפר:>
גם על פי הכללים הבינלאומיים נדרש חילוט חובה של אמצעים, של תקבולים ושל רכוש בשווי.
<אלעזר שטרן:>
אגב, גם חילוט חובה לא סותר את שיקול הדעת של התובע. 
<זאב בנימין בגין (הליכוד):>
היינו בדיון כזה בחוק אחר.
<היו"ר ניסן סלומינסקי:>
אתה מדבר על מראש, או אם אפשר להגיש ערר על החילוט?
<לילך וגנר:>

רק בית משפט מחליט על חילוט.

<היו"ר ניסן סלומינסקי:>
אם זה בהליך משפטי, אז בין כה וכה הוא מחליט.
<אלעזר שטרן:>
הנקודה היא שיקול הדעת של התובע, מה התובע הולך לבקש מבית המשפט לחלט, האם בכל מצב ובכל מקרה התובע צריך לבקש לחלט את הכל.
<יהודה שפר:>
הסברתי שאנחנו מנחים אותם לנהוג אחרת.
<אלעזר שטרן:>
או שיש מקום לעשות איזה שהוא שיקול דעת מתי נכון לבקש לחלט את הכל, מתי נכון לבקש רק רווחים ותקבולים.  

<היו"ר ניסן סלומינסקי:>
זה לא קשור לשופט.

<אלעזר שטרן:>
זה שיקול דעת של התובע, לא של השופט.
<יהודה שפר:>
גם כאן נדווח לוועדה. הדברים יהיו גלויים ושקופים.
<היו"ר ניסן סלומינסקי:>
מה כתבתם לגבי שיקול הדעת של התובע?
<יהודה שפר:>
אמרתי לפני רגע שכתבתי שצריך לתת ביטוי למס ששולם, שצריך לנהוג במידתיות.  

<אלעזר שטרן:>
זה לא משקף. יש את הדוגמאות שניתנו לגבי תחכום. הדוגמאות שניתנו הן ממש לא מתוחכמות. שימוש בעורך דין או ברואה חשבון - -  
<יהודה שפר:>
לא היוועצות בהם. אתה משתמש בעורך הדין כדי להעביר כסף.
<אלעזר שטרן:>
זה לא משהו מאוד מתוחכם. גם האפשרות של לשים תקבולים ב-2 או 3 בנקים זה לא איזה משהו מאוד מתוחכם. יש צורך להבהיר את הנקודה שהובהרה בפסק דין של בית המשפט העליון על כך שהיסוד הנפשי של הכוונה להסתיר צריכה להיות מעבר למטרה להסתיר את עבירת המקור. 
<אלעד פנחס:>
בפסק דין שניתן לפני כשבוע השופט רובינשטיין התייחס בדיוק להבחנה הזאת. הוא אמר שצריך לקחת את זה בגבולות הראויים, וזאת לאור העולם המתפתח והשיטות המתוחכמות שבהן נעשה שימוש להלבנת הון.  

<אלעזר שטרן:>
אנחנו מדברים על הנחיות שמדברות באופן עקרוני על אמות המידה. אמות המידה הן כלליות. יש מקום לסטייה מהן. יש נקודה נוספת של התייחסות להוראות הפסד"פ, לתפיסה לפי הוראות הפסד"פ. לפחות יש ביקורת בספרות המשפטית על השימושים השונים, על העובדה שהולכים לדברי חקיקה שונים ותופסים לפי דבר חקיקה אחד. אני לא חושב שיש מקום להוסיף את הדבר שהוספתם ולא היה בטיוטות קודמות שהגשתם לוועדה. את המשפט שמופיע בעמוד האחרון צריך להוריד. אני חושב שיש מקום להוריד את זה.
<ג'ק בלנגה:>
אני רוצה לחזור לנושא של הכופר. על כל עבירה שנכנסת לחוק הלבנת הון העברת הכופר שלה תישאר בחוץ. אני לא מצליח להבין איך מורידים את הנושא הזה מסדר היום. אי אפשר יהיה להתמודד איתו לאחר מכן. אני לא מצליח למצוא לזה פתרון חוץ מבחוק, כי מצד אחד, אסור יהיה לרשות המסים לתת למישהו החלטת כופר על הלבנת הון, ומצד שני, עברייני המס לא יוכלו להגיש בקשת כופר כי הם ידעו שהם יעמדו לדין יום אחרי זה בנושא הלבנת הון. אני לא יודע איך לתת לזה פתרון אם לא בחוק. אני עדיין רוצה להבהיר לגבי הנושא של גילוי מרצון. גילוי מרצון לאחר תחילת החוק יחול על הלבנת הון. בשנת 2018 יבוא אלי אדם ויגיד: העלמתי מס, אני רוצה להגיש בקשה לגילוי מרצון. האם משה אשר ייתן לו חסינות חילוט גם על הלבנת הון? 

<משה אשר:>
אין לנו כרגע נוהל גילוי נאות שמכסה את התקופה הזאת. נוהל גילוי מרצון שלנו מורכב כרגע משני חלקים: נוהל כללי שיושב עד סוף השנה הזאת, והוראת שעה שהארכנו אותה עד אמצע השנה. אנחנו נצטרך לשבת עם היועץ המשפט לממשלה, עם נציגי הפרקליטות, ולדון איתם לגבי המשך הנוהל הקבוע. מתוך הניסיון שצברנו נעלה גם את הנושא הזה לדיון. אמרנו שנעשה שני דברים. אחד, למי שיבוא ניתן חסינות על הדבר הזה, ושניים, נאריך את התקופה. אתה מדבר על הנוהל הקבוע. אין לנו שום הסמכה ושום אישור לתת. אין ספק שנעלה את הנושא הזה. אני מניח שאותו היגיון שדיברנו על התקופה הזאת יחול גם הלאה, אבל אני לא רוצה להתחייב.

<מיקי לוי (יש עתיד):>
ב-20 השנים האחרונות היה פעמיים גילוי מרצון.  אני התנגדתי מבחינה מוסרית לעשות את זה. 

<ג'ק בלנגה:>
בתחום המוסרי אני איתך, אבל אנחנו לא בתחום המוסרי.
<מיקי לוי (יש עתיד):>
אם זה יהפוך לנוהל קבוע של גילוי מרצון, אז אחרי שאני אעלים מס, אחרי שאני אלבין הון, אחרי שאני אגלגל את הכסף ואני אחיה מצוין עם משפחתי המורחבת, רק אז אני אבוא לגלות מרצון. אי אפשר להגיד מה יהיה גילוי מרצון על הלבנת הון בעוד 5 שנים, זה לא הוגן.
<ג'ק בלנגה:>
בעוד שנה.

<ספי זינגר:>
ההתחייבות שלנו הייתה, בהמשך למה שאומר חבר הכנסת מיקי לוי, להביא את נוהל גילוי מרצון לתקופה הקרובה, כדי שמעלימים ישנים יוכלו להיכנס. מה יהיה ב-2018,19,20 - - 
<היו"ר ניסן סלומינסקי:>
למה ב-2018?

<ספי זינגר:>
אני לא יודע אם יהיה אז נוהל גילוי מרצון, מה יהיו התנאים שלו. זאת סוגיה שתיבחן. זה לא נראה לי צריך להיות חלק מהדיון הזה.

<אלעזר שטרן:>
נניח שאנחנו דוחים את תחילת החוק בחצי שנה. לאיזו תקופה אתם הולכים לעשות את נוהל הגילוי מרצון שלכם? 
<משה אשר:>
אם יעבירו את החוק בימים הקרובים, אנחנו אחרי זה ניקח פרק זמן של כמה חודשים נוספים מעבר לחצי השנה הזאת, באישור היועץ המשפטי לממשלה, ונגיד שאת ההוראות המיוחדות שנאריך לעוד כמה חודשים - -
<יהודה שפר:>
עד למועד תחילת החוק.
<ספי זינגר:>
הרעיון הוא שלאדם יהיה זמן להתארגן ובאמצעות נוהל גילוי מרצון להכניס את עצמו לתלם, לא להיתקע עם עבירת הלבנת הון. את נוהל גילוי מרצון אנחנו סופרים מעכשיו. מהרגע שבו המחוקק יקבע איסור הלבנת הון, אנחנו ניתן תקופת מעבר. בתקופת המעבר הזאת נוהל גילוי מרצון יסייע. 
<אלעזר שטרן:>
האם הכוונה שהכמה חודשים נוספים הם מחצי השנה הזאת? 

<משה אשר:>
מהיום. 
<ספי זינגר:>
מהיום שאדם יודע שיש משטר של איסור הלבנת הון הוא צריך להתארגן. נוהל גילוי מרצון שיהיה לו מחר או בחצי השנה הקרובה יסייע לו.

<מיקי לוי (יש עתיד):>
הם צריכים להביא תשובה מהיועץ המשפטי.
<ג'ק בלנגה:>
לגבי הכופר לא קיבלנו תשובה.

<היו"ר ניסן סלומינסקי:>
לגבי הכופר הם אמרו שלא.

<ג'ק בלנגה:>
מסיימים את מנגנון הכופר בחקיקה הזאת. מסיימים מנגנון שקיים בחוק. אני חושב שלקבל החלטה שמחסלים את מנגנון הכופר היא החלטה מהירה מידי.  

<יהודה שפר:>
ממש לא. 

<ג'ק בלנגה:>
ממש כן, כי אתה קובע את זה במפורש על ידי כך שאתה אומר שמעבר לסכומים שהגדרנו כאן לא ניתן יהיה להגיש בקשת כופר.
<יהודה שפר:>
היושב-ראש, יש פה הטעייה מסוימת. גם היום אדם יכול לבצע עבירת מס ובד בבד לבצע עבירת זיוף, עבירת רישום כוזב במסמכי תאגיד, כל מיני עבירות אחרות. גם במצבים האלה עבירת הכופר חלה רק על עבירת המס. הכופר לא שייך לעבירות אחרות שהוא ביצע. מבחינת הסכום פה הכופר לא שייך בכלל.
<ג'ק בלנגה:>
מי תהיה רשות האכיפה לחוק הזה, רשות המיסים?
<יהודה שפר:>
לא.

<ג'ק בלנגה:>
אתם תעשו כופר, אבל תמשיכו לחקור אותו על הלבנת הון. 
<יהודה שפר:>
ואם הוא זייף מסמך?

<היו"ר ניסן סלומינסקי:>
יש עבירות מקור נוספות שבהן על העלמה יש אפשרות לכופר ועל עבירה נוספת אין אפשרות לכופר, נכון? נניח חשבוניות פיקטיביות. אותו דבר פה.
<יהודה שפר:>
אותו דין.
<אורי גולדמן:>
לכל הסעיפים שמוסיפים הוסיפו סעיף (ד): "עבירה לפי סעיפים 3 או 4 שמקורה בעבירת המס נעברה בידי מי שאינו האדם החייב במס". אנחנו מוודאים וגם לשכת רואי החשבון שהכוונה היא מודעות. אתם דורשים מודעות של עובר העבירה בעבירת הלבנת הון ושזה לא יחול על מייצגים. 

<יהודה שפר:>
מה זאת אומרת "לא יחול על מייצגים"? 

<אורי גולדמן:>
רק אם יש להם מודעות והם שותפים.

<יהודה שפר:>
אם המייצג מבצע פעולה במודע- -
<אורי גולדמן:>
ואז הוא הופך למסייע. זה משהו אחר. צריך שיהיה גם מנגנון שיאפשר לשלם את המס מתוך חילוט.
<יהודה שפר:>
הקראתי.
<אורי גולדמן:>
אחרת יש כפל ענישה.

<יהודה שפר:>
התובע יתחשב במה ששולם בבואו לבקש את החילוט. 

<אורי גולדמן:>
מתוך הסל של החילוט.

<אלעזר שטרן:>
זה לא בדיוק אותו דבר.

<אורי גולדמן:>
הם תופסים את הכסף ואומרים: זה חולט, עכשיו בוא תשלם את המס.
<היו"ר ניסן סלומינסקי:>
נניח שחילטתם מיליון שקל. 
<יהודה שפר:>
תפסנו.

<היו"ר ניסן סלומינסקי:>
מתוך זה האיש רוצה לשלם את מה שהוא צריך לשלם. 
<אורי גולדמן:>
50%.

<היו"ר ניסן סלומינסקי:>
הוא יכול לשלם.
<משה אשר:>
לא בהכרח.

<אורי גולדמן:>
זה בנוסף, זו הבעיה.

<יהודה שפר:>
ההנחיה שהכנסנו בעקבות הבקשה של אלעזר זה שכשאנחנו מבקשים את החילוט הסופי, אנחנו ניתן משקל לשאלה אם שולמו כל המיסים מצידו של העבריין. 

<ג'ק בלנגה:>
יהודה, זה לא ניתן לביצוע במציאות.

<יהודה שפר:>
יינתן משקל. 

<היו"ר ניסן סלומינסקי:>
אם אתה מחלט את הכסף שלו, ממה יש לו לשלם את המס? 

<יהודה שפר:>
אמרנו שבמצב של עסק חי אנחנו לא תופסים. 

<היו"ר ניסן סלומינסקי:>
חילטת לו מיליון. אם הוא צריך לשלם לכם 200 אלף על העלמת מס, הוא יוכל לשלם מתוך זה?

<יהודה שפר:>
באיזו עילה אני מחזיק את המיליון?

<ג'ק בלנגה:>
חילוט זמני.

<יהודה שפר:>
אנחנו עכשיו בחילוט סופי. מה העילה? בוצעה הלבנת הון במיליון, או לא בוצעה הלבנת הון במיליון? 
<ג'ק בלנגה:>
יש כתב אישום. הוא בא לפקיד השומה כי הוא רוצה להסיר מחדל, אבל אין לו כסף לשלם. 

<יהודה שפר:>
אם עד סוף החקירה יתברר שהוא מעל רק ב-200 אלף, למה אנחנו מחזיקים מיליון?

<ג'ק בלנגה:>
עד שמוגש כתב אישום לוקח בין 3 ל-5 שנים.

<יהודה שפר:>
לא.

<ג'ק בלנגה:>
כן. אם תרצה, אני אשלח לך דוגמאות שגם לא הוגשו כתבי אישום ב-10 שנים. הוא רוצה להסיר מחדל, האם תיתן לו כסף מתוך החילוט לשלם את המס או לא? 

<אורי גולדמן:>
כאילו כפל גבייה יש פה.
<יהודה שפר:>
כתבנו שלא נחלט כפל עם המס.
<ג'ק בלנגה:>
זה לא מספיק שכתבת.

<אורי גולדמן:>
אתם רוצים שהוא יביא כסף ממזרון אחר.

<ג'ק בלנגה:>
מאיפה הוא יביא כסף?

<יהודה שפר:>
אם יש לי עילת חילוט לגבי הסכום שאני מחזיק, אני לא אתן אותו לעבריין.
<היו"ר ניסן סלומינסקי:>
זה ודאי. אם ההלבנה הייתה בגובה של מיליון, ודאי שאתה לא - - 
<ג'ק בלנגה:>
לא יהיה לו כסף לשלם את המס.

<אלעזר שטרן:>
פה נכנסת ההבחנה בין הרווחים לאמצעים. הוא מדבר איתך שהוא רוצה לשלם את המס.

<היו"ר ניסן סלומינסקי:>
אם המיליון שקל שהם חילטו זה בגין הלבנת הון של מיליון, אז מזה הוא לא ייתן לו כסף לשלם.
<ג'ק בלנגה:>
אז מאיפה הוא יביא את הכסף?
<היו"ר ניסן סלומינסקי:>
מה זה משנה. 

<ג'ק בלנגה:>
הוא יפשוט רגל.

<היו"ר ניסן סלומינסקי:>
הכסף הזה לא שלו. אם המיליון הזה זה המיליון של הלבנת הון, אז הכסף הזה איננו שלא, הוא לא יכול לשם מזה.
<ג'ק בלנגה:>
חצי מיליון שקל מתוך המיליון שייך למדינה כמס, חצי מיליון שקל זה הנטו שלו. הם לא יכולים לחלט את המס. מרכיב המס שהועלם הוא כסף שצריך לעבור למדינה כמס. כרגע הם לקחו את כל המיליון. שיעבירו חצי מיליון שקל לפקיד השומה. זה שמטשטשים פה את כל הבלגן זה נחמד.
<אורי גולדמן:>
התפיסה היא לפי השווי, המס הוא לפי המס. 
<היו"ר ניסן סלומינסקי:>
אם חילטת מיליון שקל כי זה המיליון שהוא השמיט, אז מתוך זה 50% זה כסף שלו. 

<אוסאמה סעדי (הרשימה המשותפת):>
50% מס.

<היו"ר ניסן סלומינסקי:>
אם הוא רוצה מהחצי מיליון שלו לשלם את מה שהוא צריך לשלם, הוא יכול לעשות את זה?
<יהודה שפר:>
בדוגמה הזאת הלבנת ההון בוצעה בחצי מיליון שקל.

<היו"ר ניסן סלומינסקי:>
אתם חילטתם מיליון.
<יהודה שפר:>
זאת דוגמה לכך שתפסנו יותר ממה שהיינו צריכים לתפוס. אם תפסנו יותר, אנחנו צריכים לשחרר על מנת לאפשר לו לשלם את המס. אנחנו לא מתחכמים. זאת סטייה ממה שאנחנו פועלים בדרך כלל. בעקבות בקשות הוועדה כתבנו שתשלום המס ינוכה מהחילוט. כתבנו את זה ברחל בתך הקטנה.

<אלעזר שטרן:>
כתוב התחשבות. ינוכה והתחשבות זה לא אותו דבר. אם תופסים מיליון כאשר חצי זה מס וחצי זה רכוש שנעברה בו העבירה, יוצא שבעצם לוקחים לו את המס פעמיים, כי גם לקחו לו את החצי מיליון שהיה אמור להיות, וגם יגידו לו עכשיו: תביא עוד חצי מיליון.
<לילך וגנר:>
אתם עכשיו מערבבים בין הפלילי לאזרחי בדיוק כפי שחשבתם שלא ראוי לעשות. אנחנו הולכים עכשיו על הסדר פלילי. אנחנו לא מדברים בהסדר הזה על השומה האזרחית. זו הסיבה שאנחנו הולכים פה לחוק פלילי. הניסיון לערבב את האזרחי - -
<יהודה שפר:>
הלכנו לקראתכם. 

<ג'ק בלנגה:>
כסף שמחולט הוא לא כולו הכסף של הנישום. 

<יהודה שפר:>
הוא תפוס זמנית.
<ג'ק בלנגה:>
חלק כזה או אחר שייך למדינה. זה סכום המס שהועלם. את סכום המס שהועלם לא ניתן לחלט,  צריך להעביר אותו לפקיד השומה. צריך להיות כתוב במפורש בחוק שסכומי המסים יעברו למנהל מע"מ ולפקיד השומה.
<יהודה שפר:>
בכל תיק חילוט אנשים רוצים לשלם מתוך כספי החילוט את המיסים.

<ג'ק בלנגה:>
כספי החילוט שייכים למדינה.
<היו"ר ניסן סלומינסקי:>
כל מה שלא צריך לחלט לא מחלטים. אם מחלטים, מתוך הכסף הזה אי אפשר לשלם דברים אחרים.

<ג'ק בלנגה:>
לא דברים אחרים, את הסכום עצמו.
<יהודה שפר:>
כתבנו שנתחשב בזה בבקשת החילוט. 
<ג'ק בלנגה:>
לא להתחשב בזה. מי יתחשב בזה? נראה לך שמישהו מתחשב במשהו? 
<יהודה שפר:>
זו הנחיה של פרקליט המדינה.

<ג'ק בלנגה:>
אדוני, אתה חייב להכניס סעיף לגבי תשלום המס בתוך הכספים שנתפסו, כי אחרת יש כאן מנגנון שאנשים לא יעמדו בו.

<אוסאמה סעדי (הרשימה המשותפת):>
מענישים פעמיים.
<ג'ק בלנגה:>
זה לא שמענישים אותו פעמיים, פשוט לא יהיה לו כסף לשלם.

<מיקי לוי (יש עתיד):>
הוא לא מחלט פעמיים. הוא לא מחלט מעל השווי שהוא חייב והוא תפס בהעלמה. 

<ג'ק בלנגה:>
ניקח מצב של אדם שהעלים מיליון שקל לפני 10 שנים. המס הוא 50%. כשיתפסו את המיליון, ייקחו לו אותם. הוא צריך יהיה לשלם עוד מיליון שקל לפקיד השומה. זה המצב. על העלמה לפני 10 שנים המס הוא בדיוק מיליון שקל. יש 100% ריבית והצמדה. אחד שהעלים מיליון צריך לשלם היום 2 מיליון, וזה בלי טיפול משפטי, הוצאות.
<יהודה שפר:>
בעולם שלך הוא צריך לשלם את הקרן לפני 10 שנים ולצאת פטור? 
<היו"ר ניסן סלומינסקי:>
הוא עשה גם הלבנת הון?
<ג'ק בלנגה:>
הוא קנה דירה לבן שלו.

<מיקי לוי (יש עתיד):>
אתה מסכים לקבל מיליון שקל שהעלמתי לפני 10 שנים?
<משה אשר:>
הוא רוצה לתת פטור מהפרשי הצמדה וריבית על 10 שנים.
<ג'ק בלנגה:>
לא ביקשתי.

<היו"ר ניסן סלומינסקי:>
אם החילוט היה בגלל שהוא הלבין הון של מיליון ולכן חילטו את המיליון, המיליון האלה הם קודש כנגד מה שעושה ההלבנה. אם הוא צריך לשלם עכשיו בנוסף, אז זו תוספת. מה זו עבירת מקור? שיש כאן שתי עבירות ושני עונשים. אם הוא צריך לשלם בגלל העלמת מס איזה סכום, הוא צריך להביא את הכסף לשלם.
<ג'ק בלנגה:>
מקובל עליך שבן אדם שתופסים אותו על מיליון וחצי צריך לשלם 3 מיליון לפי החוק הזה? זה החוק שאתה מעביר כרגע?  

<היו"ר ניסן סלומינסקי:>
הוא לא רק העלים, הוא עשה גם הלבנה.
<ג'ק בלנגה:>
כל מעלים של מיליון וחצי עושה הלבנה.
<היו"ר ניסן סלומינסקי:>
מעלים יכול לקבל עונש עד 7 שנים, מלבין עד 10 שנים. הוא יכול לקבל עד 17 שנה במצטבר. אם שנות המאסר מצטברות, למה כאן זה לא מצטבר?
<ג'ק בלנגה:>
כי זה לא כתוב בחוק. 

<יהודה שפר:>
אומר הפוך היושב-ראש.

<ג'ק בלנגה:>
אדוני, מה שאתה מחליט כרגע זה שסכום החילוט לא יכלול את המס?
<היו"ר ניסן סלומינסקי:>
אם החילוט הוא בגין ההלבנה, אז זה מחולט. עכשיו הוא צריך להביא כסף על מנת לשלם על ההלבנה. 
<אורי גולדמן:>
מאיפה הוא יביא, תפסו לו את הכל?
<היו"ר ניסן סלומינסקי:>
זה כמו שהוא  נכנס לבית סוהר על שתי העבירות. למה בבית סוהר זה בסדר ופה לא?
<אורי גולדמן:>
כי זאת אותה קופה. 
<היו"ר ניסן סלומינסקי:>
האיש שיושב בבית סוהר זו לא אותה קופה?

<ג'ק בלנגה:>
חלקו של הסכום שחילטו לו - -  

<היו"ר ניסן סלומינסקי:>
אם חלקו לא שייך להלבנה, אז על חלקו שלא שייך אפשר יהיה. אנחנו אומרים את זה במפורש.

<יהודה שפר:>
הקראתי את זה פעמיים לפרוטוקול. 

<היו"ר ניסן סלומינסקי:>
בואו נחזור לשאלה האחרונה שנשארה לגבי הנושא של ההחזקה. 

<אלעזר שטרן:>
התגלו בנושא של ההחזקה שתי מחלוקות. מחלוקת אחת היא בשאלה אם מצב שבו אדם מחזיק כסף שהועלם הוא מצב של הלבנת הון או לא. הטענה שלי הייתה שהסיטואציה הזאת היא לא סיטואציה של הלבנת הון, כי אין יסוד נפשי של הסתרה וגם לא נעשתה שום פעולה אקטיבית נוספת.  
<יהודה שפר:>
זה בניגוד לאמנות הבינלאומיות. 

<אלעזר שטרן:>
נאמר פה שזה מנוגד לאמנות הבינלאומיות. נאמר שאם יש יסוד נפשי מובהק של הסתרה וכו' כן יש הצדקה לראות בזה עבירה של הלבנה לפי סעיף 3(א). המחלוקת הנוספת היא בשאלה של האכסניה המתאימה ככל שרוצים לתת ביטוי לסייג הזה - האם המקום המתאים לכתוב את זה בחקיקה או לכתוב את זה בהנחיות. אלו שתי המחלוקות. 

<זאב בנימין בגין (הליכוד):>
אני מבקש להבין את עמדת הממשלה לגבי תיאור המחלוקת, כפי שיועצנו המשפטי הביע אותה עכשיו. הדעה, כפי שהביע אותה אלעזר, משכנעת אותי מאוד. לו היא הייתה בהנחיות, האם מבחינתכם ניתן היה לחדד אותה?
<יהודה שפר:>
היא מחודדת. 
<זאב בנימין בגין (הליכוד):>
האם ניתן לחדד אותה על פי ניסוחים שיציע אלעזר?
<יהודה שפר:>
נחדד אותה. אין פה שום כוונת התחכמות מצד המדינה. 

<זאב בנימין בגין (הליכוד):>
בלאו הכי צריך להביא את זה הנה.
<אלעזר שטרן:>
הנחיות לא חייבים.
<היו"ר ניסן סלומינסקי:>
אני רוצה להציע את מה שהסברתי קודם כהצעת פשרה בנושא הזה. אני בדעה שהחזקה זו לא עבירה נוספת, זו רק העלמה, לא הלבנה. אני רוצה לעשות הבחנה בהחזקה. אם הוא עושה פעולה שנייה,  מקובל על כולם שזה נקרא הלבנה. אלעזר אומר שמדובר בהלבנה רק אם הפעולה השנייה נעשתה בכסף. אני רוצה לומר שאם הוא לא עשה את זה בכסף אלא כפעולה ספציפית להלבין את ההון הזה, כמו למשל אם הוא קנה כספת במיוחד כדי לשים את הכסף בה, זה ייקרא פעולה שנייה כי הייתה כאן פעולה. אל"ף, הוא קנה כספת, ובי"ת, הוא שם את הכסף בכספת שהוא קנה. לעומת זאת, אם הוא שם את זה בבית או אפילו בכספת שקיימת וידועה, זה עדיין שום דבר, כי הוא עוד לא הוציא את זה מרשותו, הוא לא עשה פעולה חדשה של העלמה. 

<זאב בנימין בגין (הליכוד):>
אין הסכמה לגבי השאלה מה היא פעולה נוספת.
<היו"ר ניסן סלומינסקי:>
אם הוא לקח את הכסף הזה ושם בחשבון בנק זו הלבנה, נכון? 
<אלעזר שטרן:>
אם הוא עשה פעולה נוספת.

<היו"ר ניסן סלומינסקי:>
זו המהות של ההלבנה.

<אורי מקלב (יהדות התורה):>
לשיטתך.

<היו"ר ניסן סלומינסקי:>
לא לשיטתי. אלעזר אומר לך.

<אורי מקלב (יהדות התורה):>
אני חושב שאלעזר יותר מחמיר ממני. 

<היו"ר ניסן סלומינסקי:>
זה הפשיטא.

<אורי מקלב (יהדות התורה):>
אני חושב שאם אדם מכניס את הכסף לחשבון שלו הוא בעצם משתק את זה, הוא מוציא לאור השמש את הכסף הזה.
<יהודה שפר:>
יש שני סוגי הלבנה: הלבנה של שימוש ברכוש אסור, הלבנה של הסתרה.
<אורי מקלב (יהדות התורה):>
אנחנו לא נגמור את הוויכוחים האלה. יש כאן הצעת פשרה של חבר הכנסת בגין. הוא מציע שזה יהיה בהנחיות, בהסכמת היועץ המשפטי. אני מציע שהם ישבו עם היועץ המשפטי, מה שמקובל עליו מקובל עלינו. אני מציע שנצביע על זה ותהיה רביזיה. אם יגיעו להסכמה נוריד את הרביזיה. אם לא יגיעו להסכמה, נפעיל את הרביזיה ונהיה באותו מקום שאנחנו נמצאים בו עכשיו. 
<לילך וגנר:>
אם המחיר יהיה שהגישה שלנו תצומצם בהנחיות לפי גישת אלעזר, אז לא.

<היו"ר ניסן סלומינסקי:>
לא על הכל, על הנקודה הספציפית.

<לילך וגנר:>
על הנקודה של החזקה אנחנו לא חושבים שכדי שתהיה הלבנת הון חייבת להיות- - 
<היו"ר ניסן סלומינסקי:>
צריכה להיות פעולה נוספת.

<לילך וגנר:>
הסכמנו לזה, אבל זה לא מספיק. 
<היו"ר ניסן סלומינסקי:>
תשבו אחר כך. 

<זאב בנימין בגין (הליכוד):>
אנחנו נגיש רביזיה. הממשלה בכל רגע יכולה למשוך את החוק.

<היו"ר ניסן סלומינסקי:>
היא לא צריכה למשוך.

<זאב בנימין בגין (הליכוד):>
אנחנו מבינים שיש חשיבות לחוק. נגיע לעמק השווה.  

<יהודה שפר:>
נעשה מאמץ לשפר את הניסוח. 

<אורי מקלב (יהדות התורה):>
אנחנו חושבים שאפשר להגיע לפשרה בכיוון של הגישה של היועץ המשפטי.  

<היו"ר ניסן סלומינסקי:>
רק לגבי החזקה.   

<אלעזר שטרן:>
הגישה שאני מציג היא שככל שזה יורד להנחיות צריך להיות ברור שזה חל גם על סעיף 3(א), לא רק על סעיף 4.  

<יהודה שפר:>
בשום אופן לא.

<אלעזר שטרן:>
אני מדבר על החזקה. אני מדבר על כך שהחזקה בלבד לא תיחשב - -
<לילך וגנר:>
אני אקריא את סעיף הליבה של הלבנת הון: "העושה פעולה ברכוש שהוא רכוש אסור במטרה להסתיר או להסוות את מקורו, את זהות בעלי הזכויות בו, את מיקומו או עשיית פעולה בו, דינו - מאסר 10 שנים". 
<אלעזר שטרן:>
זה אומר שאם לקחתי את הכסף ושמתי אותו מתחת למזרון, אני נכנסתי, לשיטתכם, לתוך הסעיף הזה. 
<לילך וגנר:>
אנחנו מדברים על כוונה מיוחדת להסתיר, לא סתם להסתיר את העבירה. שים לב, זה לא הניסוח של הסעיף. 

<אלעזר שטרן:>
אני מנסה להסתיר את הכסף. שמתי את זה מתחת למזרון. לא עשיתי שום פעילות אקטיבית, בסך הכל החזקתי את זה.
<יהודה שפר:>
בכל מדינות העולם זאת עבירה פלילית. 

<זאב בנימין בגין (הליכוד):>
אנחנו מדברים על הנחיות, לא על חקיקה.

<יהודה שפר:>
כן, אבל אנחנו שואלים מה צריכה להיות העבירה. אם התביעה מצליחה להוכיח שההחזקה בשלב מאוחר יותר, הרבה אחרי שעבירת המס בוצעה, נעשתה בצורה מיוחדת עם כוונה להסתיר - כספת מיוחדת, חשבון בנק נפרד - - 
<היו"ר ניסן סלומינסקי:>
מה הפירוש? הוא העביר את זה לחשבון בנק?

<יהודה שפר:>
משהו שיש בו הסתרה מובהקת.

<היו"ר ניסן סלומינסקי:>
הוא העביר את זה?

<יהודה שפר:>
לא אם הוא העביר, כי אם הוא העביר זה בוודאי חל. הוא רק החזיק בחשבון נפרד, במגירה נפרדת. אני מאמין שנגיע לנוסחים עם אלעזר לגבי סעיף 4. 
<אלעזר שטרן:>
יש מחלוקת עקרונית לגבי סעיף 3.  

<יהודה שפר:>
 באותם מקרים שהתביעה הצליחה להוכיח כוונה מיוחדת להסתיר, שום מדינה בעולם לא יכולה להרשות לעצמה שזאת לא תהיה עבירה פלילית. 

<קריאה:>
לא סביר ולא הגיוני.

<יהודה שפר:>
זה בינלאומי.

<היו"ר ניסן סלומינסקי:>
אנחנו נצביע ונאשר את זה עם כל השינויים שעשינו. חבריי יגישו רביזיה. 

<אלעזר שטרן:>
יש את הנקודה של לחדד את הצורך ביסוד נפשי נוסף מעבר לרצון להעלים את עבירת המקור. זאת נקודה שנאמרה. הייתה הסתייגות של אלעד. לא ברור לי אם כן להכניס או לא להכניס את זה.
<שלומית ווגמן:>
קיבלנו את העמדה.

<אלעזר שטרן:>
זה לא כתוב כרגע בהנחיות שלכם. צריך לחדד את הנקודה שמעבר לרצון להעלים את עבירת המקור, היסוד הנפשי של 3(א) הוא משהו נוסף מעבר. 

<יהודה שפר:>
אנחנו נצטט את - - 

<שלומית ווגמן:>
אנחנו מסכימים.

<אלעזר שטרן:>

נקודה שנייה זה הנושא של התחכום, שתי הדוגמאות שלי לפחות הפריעו.
<שלומית ווגמן:>
הסכמנו.
<אלעזר שטרן:>
הנושא של ההתייחסות לפסד"פ.
<שלומית ווגמן:>
לזה לא הסכמנו. 
<לילך וגנר:>
אנחנו משקפים את הפסיקה. 
<יהודה שפר:>
אתה רוצה שננהג ולא נכתוב את זה? בית המשפט העליון נתן לנו אור ירוק מלא לפעול לפי הפסד"פ. 

<אלעזר שטרן:>
אני חושב שאם יש משהו שמעורר ספק - - 
<יהודה שפר:>
אנחנו באים בידיים נקיות. 

<היו"ר ניסן סלומינסקי:>
תשאיר את זה.
<אלעזר שטרן:>
הנקודה האחרונה היא לגבי הנושא של חילוט סופי, האם בחילוט סופי מתייחסים להבחנה, לאמות מידה בין הנושא של חילוט התקבולים לחילוט האמצעים.
<יהודה שפר:>
הכנסנו את עיקרון המידתיות. כתבנו שכל מה שחל בשלב של התפיסה הזמנית, חל גם בתפיסה הסופית. 
<אלעזר שטרן:>
אין התייחסות לחלוקה הזאת. המילה "מידתיות" מופיעה, אבל לחלוקה הזאת אין התייחסות. 
<יהודה שפר:>
הלכנו לקראת הוועדה מעל ומעבר.

<היו"ר ניסן סלומינסקי:>
תשאיר כרגע את מה שהם כתבו. 

<ג'ק בלנגה:>
אני רוצה להדגיש שלגבי מיסוי מקרקעין, לגבי הנושא של מסירת פרטים כוזבים יהיה נוסח חדש. 
<היו"ר ניסן סלומינסקי:>
את מה שאמרנו בעל-פה. 

<אלעזר שטרן:>
של אי דיווח בכלל, או זהות הבעלים פלוס רכוש בשווי 100 אלף.
<ספי זינגר:>
או המיליון וחצי.
<ג'ק בלנגה:>
המיליון וחצי קיים. בסעיף 17, אם מצביעים באופן כולל על החוק, צריך להיות כתוב: "הנוגעת להוצאה ולניכוי של מס". לא מנכים חשבונית מס, מנכים מס. זאת טעות הגהה.

<אלעזר שטרן:>
אנחנו נצטרך לשנות את השם של החוק. 

<היו"ר ניסן סלומינסקי:>
מי בעד תיקון חוק איסור הלבנת הון, הכל לפי מה שיסוכם ואחרי כל השינויים שעשינו בהתאם לכל מה שדיברנו, ירים את ידו?

הצבעה

בעד – פה אחד 

נגד –  אין
נמנעים –  אין
תיקון חוק איסור הלבנת הון אושר
<אורי מקלב (יהדות התורה):>
רביזיה.

<היו"ר ניסן סלומינסקי:>
אני רוצה להודות לכל הגופים שהשתתפו. אני חושב שהוועדה עשתה כאן מעשה גדול. מצד אחד, היא נתנה אמצעים גדולים להילחם בהון השחור, ומצד שני, שמענו כאן על מידתיות בפגיעה בפרטיות, על כך שזה יהיה מכוון אך ורק לנושא של המאבק בהון השחור, לא במאבק במעלימי מס שלגביהם העבירה של העלמת מס היא עבירה מספיק חמורה, לא צריך להלביש דברים נוספים. עשינו את זה בצורה מידתית. אני רוצה להודות לחבריי. תשתדלו בזריזות הכי גדולה לבוא במו"מ איתם ואיתי כדי לראות איך אנחנו מתקדמים בנושא הזה. אני רוצה לגמור את הכל על-מנת שביום שני אפשר יהיה להניח את זה.  
<הישיבה ננעלה בשעה 18:35.>

